text:
So maayde arii, hol ko keddorte-ɗen e dakammeeji, ɗi meeɗno-ɗen e aduna ? Haa e denndaangal muusallaaji, ɗi meeɗno-ɗen heɓde kadi ?
So goonga, juulɗo fof ina yiɗi ruttaade e Alla, hootde e Alla, kono wonata tan ko e fommude, ina wiya haa ndee, haa ndee, … !
Miin e hoore am, e sahaa nde ngon-mi sagata jahroowo e duuɓi capanɗe tati ndee, mi aadiino ko mi ɗigganoowo Alla, kono, nde ndaň-mi ɗi, mbirtii-mi ɗoon, miɗo wuuɗa, mi wonanaani Alla miin fof. Jooni, mi wirtiima duuɓi capanɗe joyi, mi ronkii haa jooni hootde e Joomam, miin fof. Mi wonana Mo, miin fof, ko suuɗii e ko feeňi.
Waasde mi wonande Mo, miin fof, firtaani yoolaade mi e kaɗe Alla, cangarte e belaaɗe fittaandu am ɓole.
Alaa, miɗo yetti Alla no feewi e oon bannge. Miɗo haɓa e fittaandu am, ngam daraade e baɗɗiiɗi diine am e etaade rewde ɗi kaaɗdi baawɗe am. Kono miɗo anndi aduna e tuuyooji mum e ngooyooji mum ina keddii jogaade geɗal mumen e ɓerngel am.
Hol no mbaɗat-mi ha mi yettoyoo e rommet faandaare am alliyankoore ?
Njiɗ-mi ko ŋarbiŋarbunde ha mi yettoo e tolno toowɗo e runnjo alliyankeewo am, ha mi ɓura ɓadtaade Alla, mi waɗta gunnondirde e Mum, mi ɓooroo e kala ko fa’ti e seremelleeji aduna e giirigaaraaji mum.
Kono, laawol jettinoowol toon ngol, engol heewi giye, tuppe e coomsoome liddinooje jaawgol taccude mi yolnde ndee, walla yaltude mi e nder woyndu nduu, hono no aarniri ɗum Ash sheykh ash shuyuukh, sheekhul Murabbi, Ceerno Maalik Sammba Taara Njaay.
Yoo Alla semmbin mo, sellina mo, o ɓooya duusirde en jaŋde diine yuɓɓunde, laaɓnde, Ƴoogaande e sewnde seniinde, Al Qur’aana, Deftere Alla teddunde ndee, jaŋde nde yeɗata jiyaaɓe Alla e nder dente diine, cosiraaɗe tan ngam ɗuum.
Leeltinta neɗɗo dawde feewde e Alla ko juutnande hoore mum nguurndam, e wiyde Al ‘aalimul Allaama, Sheekh Aalii Ɗanɗaawii, _radiyal Laahu Ta’aalaa anhu_.
Neɗɗo hoɗi tan ko e riiwtirde no doole mum potirnoo happu lajal mum.
Tee maayde ko ko yettii haa e les koyɗe anndaa, tinaani, maataani. Nde tawnoo ko nde Maram-Hodoore, Paate-Jamfotoonde ! Anndetaake ko hol ndeen ? Hol toon ?Hol no ? E hol ko ? Ɗee naamnde fof, ko e kumpa keddii, wonande ko ɓuri heewde e yimɓe !
Nde arat, nde hiibiloo neɗɗo e naange e hoore cagataagal mum, walla nde felmoo ɗum e nder mbunndu mbunndi eɓɓooje mum ! E wiyde Sheekh Haamiidu KAN, e deftere mum, anndiraande Inta-Aanniinde.
Yimɓe heewɓe ɓadtiiɓe Alla, ustiniiɓe e teddeendi aduna, ina hasii hade mumen maayde, so nde yontii, etee tintee, etee, ende newanoo ɓe.
Ɓeen ngoni yahɓe haa pooli maayde. Nde wayti no hay huunde e mumen nii.
Ɓe koɗni nde e nder maɓɓe, ɓe koɗdi e mayre, ɓe mbaɗti nde no musidɗo maɓɓe nii.
Ina jeyaa e ɓeen nganndu-mi walla njanngu-mi e defte walla njeewtanaa mi : Lamin Maamuudu KAN, Ceerno JALLUƁE, e Ceerno Hammee Baaba Talla.
Ɓee ɗoo tato hay so tawii kaňumen fof ko haalpulaar’en, yaama nii tawa kadi ko ɓe banndiraaɓe sabu wonde ɓe fuutankooɓe, kadi ko ɓe juulɓe, so ina jojji haalde; kono, eɓe ceerti no feewi ciifol e ciirol nguurndam.
Lamin ko guurdanooɗo, jiidaaɗo, jiidanooɗo fannu golle, luggiɗiniiɗo e ganndal tuubakiri e ɗemɗe mumen. Kono gittannooɗo diine geɗal e nguurndam mum, mo fotndaano dewal mum e hay huunde, welsindinooki hay jookdu wooturu e jookli joyi lislaam. Maa mbiyaa nii Lamin ko suufiyanke cuuɗiiɗo, koɗɗo e teeru, dewoowo Alla katpat, mo jaɓaano kadi daɗee e senngo wooto e banngeeji nguurndam aduna.
Ko o nuunɗuɗo, nuunɗuɗo e kala ko o gollata. Waɗii sahaa emin njeewta, o wiyi Tijjaani :
– Miɗo jogii ngesa, njiɗ-mi ko mahde toon kuɓayel e taarodde, mi jaňtoyoo toon, miɗo rewa Alla ko heddii e nguurndam am koo.
Ɓeydii-mi yenaneede Lamin ɓenndii e dewal mum Alla, haa dartii e darnde suufiyankooɓe dogɓe aduna, ngeggani ladde ngam hoɗnude Alla Gooto e ɓerɗe mumen.
E wattan nguurndam makko, o wayiino no kollaaɗo timmugol ko o rokkanoo yo o wuur. Kala ɓe o jogodinoo fotdeeji o waɗdii e mumen haa timmi, haa paami e haala makko, ɗum jammini ko mbayniigu.
Lamin toɗɗinooma lootoowo ɗum, haa e juuloowo ɗum, haa e nokku ɗo fotata wireede so hootii e Joomum. Balɗe seeɗa pawtii heen, Lamin hooti e Joomum, e nder galle mum, caggal nde gayni waɗde baɗɗiiɗi mum e galle mum.
Lamin hootii e Joomum kootol newingol, ɓuuɓngol, kono kadi bettungol.
Birnogol makko waɗii bettere mawnde, bettirii yimɓe deestinooɓe mo, ɓe nganndaano tigirigi tolno alliyankaagal makko sabu njoginoo e makko tan ko yiyannde boowaliire, adunayankoore, tawi nganndaano ko e suufiyanke cuuɗiiɗo coccondirtunoo, nguurdunoo, gunndondiroowo e Alla e kala ɗo woni e no woniri, mo hoɗdunoo e mum Alla e nder ɓernde mum.
Arɗo JALLUƁE ko gooto e maamiraaɓe Lamin Maamuudu KAN mo pillino-ɗen jooni cakkitte nguurndam mum oo.
Arɗo JALLUƁE ko neɗɗo jom teewu e ƳiiƳam nii, kono ko e pentol coňce, nganndu-moo-mi. Ngool pentol coňce, ko deftere wiyeteende Inta-aanniinde, nde Sheekh Haamiidu KAN winndi.
Mbiyen Sheekh e Lamin e Arɗo JALLUƁE fof ko suudu wooturu. Ko ɓe iwdi maam Alfaa Siree JALLO, jontidaaɗo e Sheekh Umar Fuutiyyu TAAL
E mayre, Sheekh hollii en wonde Arɗo JALLUƁE, baaba mum dewal-rona-laamu, ko laamɗo, kono ko laamɗo nuunɗuɗo, moƳƳo, jamyamo, ɓoorniiɗo wutte laamu kono mo heɓtinirtaake ɗuum, Alla mum lesɗinde hoore mum.
Ko dewal Alla e yankinaare e newaare o heedni dow arɗoyaagal makko. O wonaa neɗɗo aduna ko o neɗɗo Alla.
Nde o fayi e hootde e Joomiiko, o heblaniima ɗum, gila hollude ɗo foti wireede, e yamirde gasanegol womnde mum e nokku ɗo toɗɗii ɗoo, ňootde kasanka mum, o yamiri Ceerno Jalluɓe yoo janngin Barka, maccuɗo makko, no maayɗo lootirtee, mbele so sahaa oo yontii ina loota mo, o noddiino kadi batu kuuɓtidinngu denndaangal ɓesngu leydi Jalluɓe, ngam waynondirde e mumen, tawa faandaare ndee ko yiɗde anndude dewoowo mo heen ňamaande hakke laamu, ha o yaafnoo ɗum, walla ko o fodannoo ɗumen omo waɗa ko o waɗaani…
Ko nii Arɗo Jalluɓe waynorii leydi mum ko adii nde hawrata e lajal. So goonga, Arɗo Jalluɓe ko tiimtindorgal wonande winndere fof !
Jooni ngudditen hello cakkitte nguurndam Ceerno Hammee Baaba TALLA, kanngameeri ganndal diine Lislaam mawndi. Yoo weluya Alla won e makko, wonira noon e denndaangal maayɓe juulɓe.
Ceerno fooynirii Fuuta fitirla ganndal, pooynugol maantiniingol. Ko kanko heɓɓitii, Fuuta, haɗi ɗum limteede e leyɗeele majjere, e yonta men.
Caggal fergo Sayku alaa kadi guurtinirɗo no makko nii Lislaam e nder reedu Fuuta. Galleeji diine keewɗi ko ɗo makko njappili, haa njaynii pooye mumen.
Yoo Alla yoɓ Ceerno hakke darnde e wuurnude jaŋde lislaam e ňiiɓnude ganndal e ňiɓde ɗum e nder denndaangal jookli winndere ndee, Fuuta e ko ɓuri teeŋtude.
Ceerno nde waynotoo aduna ndee, nde laamu tini o sellaani, oon sahaa ko e laamu tuubakooɓe. Ngu neli doktoor tuubaako yoo yah Cilon safra mo, toppitoo cellal makko.
Nde tuubaako oo yettii galle, Ceerno habraa garal oon. Ceerno jaabii, wiyi :
– Yo o haaɗ toon, sabu ngon-mi ko e sukraat, kallu-lahaa, keerol hakkunde nguurndam e maayde.
Faandaare makko e calogol ngol ko famminde yimɓe ɓee malayka pittaali, az’raa’iil yettiima, tee o yiɗaa ko tunwi fof ɓadoo mo ɗoon, ko ina leeltina nootoyogol makko Joomiiko !
Eskey, oo neɗɗo Alla, laaɓɗo laɓɓinnooɗo dewal mum Alla.
Cuňtanaaɗo kadi mbirniindi.
Ko Ceerno koo ne kadi, ko winndannde seeknde aada, heewnde ko janngetee e mum !
Ɓee worɓe tato fof, ndikkondirii e maayde, kulaani nde kadi kollii en no maayretee, yeru Arɗo Jalluɓe hollirnoo Ceerno Jalluɓe no maayretee, kaňum fof e wonde Ceerno. Heddii ko ňaago-ɗen tiiɗde e diine men, haa e suusirde nii maayde, saanga nde heedi.
Tawa ko teddeendi tuuyooji aduna ɓe poolii ɗum, Alla hoɗii e pittaali maɓɓe, e ɓerɗe maɓɓe. Ma en ndokkoy yeruuji e ɗuum e nder nguurndam yoga e yimɓe.
Miin e hoore am, maayde meeɗii gijaade mi, haa ceedii-mi nde laabi ɗiɗi e nguurndam am. Mi wuuri maale mayre. Haa nimsit-mi hojom fof, e hojomaaji ɗi mbaɗnoo-mi e nguurndam am ko aldaa e dewal Alla.
E hattan Alla, nde ndaɗ-mi e ndeen boomaare, koot-mi e Joomam, ngonan-mi Alla, njaltu-mi e geɗe aduna, fotde lebbi lebbi e banndum. Haa ngontu-mi Alliyanke.
Caggal ɗuum kadi, njikii-mi e aduna, koot-mi e giirigaaraaji mum, yiiloyaade wuurnude yeewtidiiɓe am, cohirɗe am, ɗe ngalaa hakkille, cokcokinooje e am ngam yiɗde huuɓnaneede tuuyooji mumen.
Njejjit-mi ….eey njejjit-mi maayde kay !?, ngoɗɗin-mi ɗum kadi hoore am. Ngustu-mi ko tawnatnoo-mi Alla e nder am, ndeertanii-mi, ngokkan-mi nguurndam no sagata debolemmbo, cikkoowo kala ko ballii e dow leydi walla haa dowtidow koode e wirngallooji e nder kammuuji, mi yowtat ! Tawi ina woɗɗi wonde ɗuum ! Hol ko saabii miɗo sikka ɗuum !?
Waɗi noon, ko jahdiiɗo am oo walla yahdiiɓe am tagaaɓe e hollalde hoňre ɓee, e dow leydi ɓee, gooto heen fof nana woyra bannge, ina naamndoo geɗal mum e am. Tee ko alaa e sago keɓa geɗal mumen e am, miin mo ɗe cinndii e mum oo.
Ňaamde, yarde, ɓoornaade, hoɗde, yiyde, heɗaade, haalde, yiɗde, … ko baɗe cemmbinooje goodal am e nguurndam am, ngal ŋakkiraama heen tabitinde fof, mi feewataa, mi feewnittaako. Kala ko luuti ɗum, ɗe ɗaccataa kam mi deeƳa, so wonaa mi ummoo, mi waɗana ɗe ko woni ngoƳa majje koo.
Mbele so fartaŋŋe daňanooma haa heen gootel fof artii e sago am, ma mi huutoro ɗum fotde no pot-mi huutoraade mo nii, tawa o raaytataa, mi abboo mo e to ɓernde am wokkanta yo mi tawoy mo too, kanko jahdiiɗo am oo, tergal am, cohirgal ngal ?
Nde tawnoo semmbe miijo e ɓanndu, Ƴaaňorɗe am, dogooje e am, dognooje semmbe goodal am ɗee ko biyɗe weŋ, daɗɗe e kala ustaare coftal e pellital, kannje fof eɗe njaɓi nootoraade mi e ɗoftoraade mi no njiɗir-mi fof, to njiɗ-mi fof e ko njiɗ-mi fof. Eɗe ngeeltanii mi haa ko foti alaa, maale calogol walla ngaameela, eɗe ngoɗanii kam ɗum.
Enen fof, no potir-ɗen ko en yejjitooɓe, sabu wonde tagoore lohnde, nde waraangooji podooje aduna pooɗirta baŋ-yoo- baŋ, nde waawaa faddaade e dartanaade heen hay wooto so mbippii ɗum !
Aadee e nder aduna, ko yeru tawre nebam e nder boloŋ jonketeeɗo, ɗoftiiɗo semmbe jonkugol jonkoowo; no oon jonkoowo semmbiniri jonkugol mum fof, neɗɗo tinira noon no yonkortoo nii.
Aadee ne, e nder dunndu ngooɗelaaji haa e bayliwaylingol sahaaji e sippirooji nguurndam ňallaliyankooji ko noon siforii, ko o ɗoftiiɗo, hay huunde o alanaa hattan e ko regginta mo koo. Hay so e hakkille makko omo sikka won ko o waawani ɗi walla waawi e majji.
Hay so en ndafaama, juutii en njahaani, njoorto men e fooɗtude lajal men jaaloto, kooten kadi e eɓɓooji aduna.
Sabu haalpulaar’en tinndii mbiyii :
– Wonaa rafeede woni maayde, hay so ko damal ɓadingal, ɓallinoowal maayde. En njejjitaani, maayde peral ina jawloo en, tawa tintaaka, maataaka, jooɗtoraaka !
Ňande kala e Alla, eɗen njiya maayɓe, kono cikkaten ko en maayataa, hakkillaaji men pooɗantoo tan ko nguurndam.
Eɗen pooɗanoo janngo, tee janngo garoowo oo, so o yettiima, o ɓennii, o artataa ! Nguurndam ustiima, lajal ɓadtiima.
Neɗɗo ina fooɗanoo wuurde, ina sooynoo wuurde moƳƳam e nder janngo, tee ɗiin janngooji ko kannji jooɓotooɗi balɗe makko. Kadi o waawaa jattinaade e waasde teeɗanaade gargol majji. Soomdaa e majji ko nguurndam e maayde fof. O alaa hattan suɓaade gootel, hono nguurndam, ko yiɗi koo, o duuňta maayde haa cay !
Tee ɗuum aaɓnantaako mo. So wonatno, ndeen o wontata tagoore saasoore. O wonaa ɗuum ko o ňola-guurngel, dottanaangel, lajanaangel, nguurndam !
Gooto e men fof miijotoo ko maayde winndanaaka ɗum, winndanaa ko woɗɓe. Haa ko ɗuum waɗi, neɗɗo tiindintaa nde e hoore mum. Tee neɗɗo, ina yenanaa ɗam nguurndam, wonaa caasoowo e majjam !
Yoo Alla wallu en laɓɓinde dewe men. Ňiiɓna en e rewde Ɗum. Tawa kadi ndewirten Mo ko ngam yiɗde Mo, kono tawa wonaa ngam hulde naatde Jeyngol walla weltinireede Aljanna, kono tawa ko ngam yiɗde Mo e yiɗde huccitde e Yeeso Makko Hormanteewo ngoo, Lewlewtoowo ngoo, hoybinanora en kaaɗeeki maayde.
*Kuɗol* : Aamadu Tijjaani Siidi Bintu Shariif, winndiyanke, wiɗtiyanke, kebloowo heblooɓe.


c: text/html

text:
Hankadi dey nattii gubbe, ɓayri woote ndawii ñalnde 23 noowammbar 2013, ngam cuɓagol depiteeji e diisneteeɓe. fotde 1 200 000 neɗɗo ina mbinnditii e doggol woote hee, 71 parti ina njeytoraa heen. Kanndidaaji ɗii ko 440 (heen 428 ummorii ko e partiiji hee, 12 ko kaɓɓondire partiiji). Ɓee fof noon njiylotoo ko jooɗaade e 147 siis asaambele ngenndi (wonnoo ko 95 fat), tawi heen 20 ko rewɓe ndesanaa ɗum en.
Meeriiji ɗii noon ko 218. UPR, hono parti laamu nguu, joɗɗinii 218 doggol, Tawaasul joɗɗini ko 155 doggol, rewi heen ko APP, 150 doggol, El Wiam joɗɗinii 103 doggol, parti biyeteeɗo Sursaut oo (ine wiyee ko parti mo hooreejo leydi ndii sosi) joɗɗinii kam ne 95 doggol.
Partiiji luulndo ngoo kam e MPR (Haamiidu Baaba) e ADIL (wul Waagef) e Timtimol (BALAS) e pelle TPMN e Kawtal e IRA (Biraam) ekn … ko taƴiiɗi (gedduɗi) woote ɗee e fawaade e hujja wonde woote ɗee ngonaa ɓamdaaɗe, heewɓe e yimɓe leydi ndii (haa arti e ɓaleeɓe) mbinnditaaki ekn… Ko parti biyeteeɗo Tawaasul oo gooto bonni haɓɓere luulndo ngoo ndee, sibu ko kanko tan woni parti jeyaaɗo e COD jahɗo woote.
To bannge woote ɗee e koye mum en, yimɓe ɓee ina teskii ɗe newaaki faamde sibu kanndidaaji ɗii ina keewi haa ɓurti, ko ɗum tagi maaɗe maɓɓe ina metti heɓtinde e ɗereeji woote ɗii sibu aɗe pamɗi. Ko ɗereeji nay cukkuɗi, njolletee e keesuuji 4. Ko ɗum tagi heewɓe njuumii e woote mum en, ina wiyee boom hay « hooreejo leydi oo, hono Muhammed wul Abdel Asiis juumii heen, nde boniraa heen ɗerewol gootol. Ma o lomtinanaa ngol nde o heɓi wootde ». Ɗuum nii ma a taw jeyi sabaabu, e won ɗiin nokkuuji, woote ɗee njoofoyi ko subaka janngo mum.
Ina teskaa woote ɗee njahraani no woote poti yahrude. Sibu, ko balɗe 13 caggal woote ɗee nde CENI rokki njeñtudi majje. A nanat ɗum hannde, nantaa goɗɗum janngo. Parti fof ina jogii limooje mum, ɗe njiidaa e limooje ɗe CENI jogii ɗee. Waɗi noon ko yonaaɓe kanndidaaji ɗii, ndokkaaka koppi seedanteeje woote no laawol wiyri nii. Yeru yimɓe APP ceppii to Suwoyraat, haa woodi gaañiiɓe, seppooji goɗɗi mbaɗii to Barkewol, to Nuwadibu, to Ajuweer, e Nuwaasoot ekn … Ma a taw partiiji ɗii kala njooɓtoriima CENI leelde golle e waylude limmoje woote ɗee. Yanti heen ardinaaɓe birooji woote ɗii nganndanaa golle ɗee : ndeen ko jagge laamu, haa arti e jannginooɓe keewnoo halfineede golle ɗee, hikka noon, nde tawnoo ina waɗi kaalis, ko e « mbeddaaji tan » ɓe ƴettaa. Yoga e maɓɓe nganndaa no woote njahrata, tee mbaawaa hay winndude seedantaagal woote. Ɗum na jeyaa e ko jiiɓi limooje ɗee. So nde jam, woote ɗee mbaɗtete.
Geɗel gootel kam ina laaɓani en : geɗe keewɗe, ɗe en mbaawaa limtidde, ina ceedtoo baasgol woote ɗee rewde laawol. Yooɓtoraa heen ko CENI, kono enen mbiyaten foti yooɓtoreede ɗum ko ɓeen toɗɗinooɓe CENI oo, woni senngo laamu nguu e partiiji CAP. Waɗi noon ko kamɓe cuɓii yimɓe ardiiɓe CENI ɓee, ko laamu nguu (hooreejo leydi ndii) waawni CENI lajal 23 noowammbar 2013 ngal yimɓe fof njenanaa ko ñoosingal.
Heewɓe ina mbiya wonde ɓurata himmande laamu nguu ko hollitde wonde ko COD geddi woote ɗee koo, haɗaani yimɓe wootoyde. Ko ɗum nii waɗi ɓe noosde wonde ko ina tolnoo e 900 000 neɗɗo, woni 75% (nder 1 200 000 winnditiiɓe ɓee), ngootii. Kono tan eɗen nganndi, ko fotnoo winnditaade koo, ɓurii ɗoon, e fawaade e ooɗoo hiisa : yimɓe Muritani fof ko hedde 3 800 000. E nder ɓeen, ko famɗi fof, nder yimɓe 10 fof, heen 6 (woni 60%) ndañii ko ɓuri 18 hitaande, woni njontii wootde. 3 800 000 X 60% = 2 280 000. Woni « duubal ko wiyaa winnditiima hikka koo », tawi ko « ɓuri heen heewde ko ɓaleeɓe ». Ɗum na jeyaa e hujjaaji gaddanɗi COD (e TPMN) taƴaade woote ɗee : « hay gooto fotaani haɗde huunde e Muritaninaaɓe hakke mum en woote ».
Nafoore woote ɗee fotnoo wonde ko yaltinde leydi e kiris politik woni oo, gila ut 2008. Kono, ɗee woote ɓeydi ko caɗeele, sibu hay wootondiraaɓe ɓee mbeltaaki sibu golle ɗee peewaani hay dara tan : gila e kuutoragol ngalu buur (yimɓe mum : koninkooɓe, hilifaaɓe, maaɗe laamu ekn … e jawdi mum) haa e CENI guuriiɗo, deftiiɗo yiɗde neɗɗo gooto, mo golle mum peewaani tan hay dara, kam e taƴagol huunde e partiiji politik ɓurɗi tiiɗde e leydi hee.
Senerooji Muritani kollitii ko kam tigi laamii leydi ndii ; waɗde Muritani yaltaani jiiɓru e caɗeele tawo.
Maa en ngartu heen, ngam rokkude njeñtudi woote ɗee.
Winndaa ko ñalnde 3/12/2013
Muttaar

robotstxt: allowed

filter: keep


text:
Pulaagu, Islaam e Ganndal
Natal Seyku Usmaan Dan Fodiyo (1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro.
Hayso ɗuum laatiima ne, tawat ɓe perii ummaade Fuuta fayde leydi Hawsa gila e yontaaji keewɗi. H.A.S. Johnston e nder deftere mum The Fulani Empire of Sokoto ene hollira heen doggol asko maɓɓe hono no ɓe mbinndiri ɗum ni, tuggude e Muusa Jokollo taaniiɓe gadiiɗo arde Birnin Konni e nder leydi Hawsa o haa yettii Muhammadu Foodiyo baaba mum Seyku Usman, taaniraaɓe sappo ene e hakkude he. Tuugnaade e ngoon asko Johnston ene qiimoo gargol lenyol Dan Fodio en e nder leydi Hawsa gila e hitaande 1450. Kanko Johnston o beydi heen haa jooni “ Ko ɗoon ɓe ngonno nde Konu Askiya honi bannge hiirnaage leydi Hawsa, e ɓe tawaa ƴellitagol e jangol laamu Muhammadu Kanta ndaɓɓu balɗe, ɓe nanii kabaaru wonde konu Jukun en nana darii e damal Katsina kadi ɓe ceediima fusgo laamu Zamfara.” Ko ɓuri faayodin’de ni e jarde teskaade’ o wiy kanko Johnston, “ko kamɓe Fulɓe Toorankaawa (Toorooɓe) en ɓee ngadii Goobiraawa en, hono Hawsankeeɓe askitinteeɓe e nokku he ɓe, hoɗde e nder diiwaan he.” Kala ko waawi heen won’de kam, daartol nguurndam Seyku Usman ɓiy Foodiyo ene aywina daartol Islaam e nder Ɓaleeri Afrik kala, haa ɓuri teeŋtude noon e daartol lenyol Fulɓe ngol ɓe o jeeyaa e nder mum en ngol.
Islaam e nder Ɓaleeri Afrik
Fulɓe ene njeyaa e lenyɗi Hiirnaange Afrik gadiiɗi naatde e nder diine Islaam. Daartiyankooɓe Arabeeɓe ko wayno Al Bakri, Al-Idriisi walla Ibnu Batuuta en fof ene ceedo jaajgol Islaam e nder Fuuta Tooro (Takrur) gila e teemedannde 11ɓre. Pergol Fulɓe aynaaɓe heewɓe ummaade Fuuta Tooro fayde fuɗnaange e naatondiral maɓɓe toon e lenyɗi goɗɗi Afriknaaji juulɓe, ko wayno Manndiŋkeeɓe e Hawsankeeɓe, ɓeydiima tiiɗtindeɓe e nder Islaam e saanga nde yoga e maɓɓe mbaɗti hoɗde e wuurde nguurndam saareyeejam. Nde tawnoo diine e pinal Islaam ko kanum ɓurnoo battinde e yiytinaade e nder saareeji Bilad as-Sudaan.
Bilaad as-Sudaan, hono no daartiyankeeɓe Islaamyankeeɓe adanɓe ɓe noddiratnoo ɓaleeri Afrik ni, ko cirfol worgo sahara tuggude e Maayo Atlantik to banngo hiirnaange haa yettii Mayo Woɗewo to bannge fuɗnaange. Wiyaama Islaam fuɗɗiima naatde e nder diiwaan he gila e teemedannde 8ɓre.
Ko adii nde Islaam naatata e ɓaleeri Afrik, taw jokkondiral ene woodno hakkunde mum e Afrik Bannge-rewo, rewrude e lappi njulaagu Taƴcugol Sahara (Trans-saharien). Julaaɓe ummotonooɓe rewo ɓee ene ngaddatnoo njulaari mum en, ndi ngannduɗaa ene tawetenoo heen ndenndaangal geɗe peewnetenooɗe e diiwaan Mediteraani haa e leyɗeele goɗɗe dow mum. So ɓe njeeyi ɓe comoo ɗoon kadi kaŋŋe e lamɗam, nde tawnoo ko geɗe keewnooɗe no feewi e diiwaan ɓaleeri he.
Caggal nde Islaam naati diiwaan o, binndol Arab fuɗɗii saraade e yaajde e nder diiwaan he. Ɗuum ɓeydii jokkondiral, waawde nanondirde e faamondirde; kisal e deeƴre; hoolaare ɓeydii e laabi hee kadi addani jahondiral e njulaagu hakkunde diiwaanuuji ɗiɗi beydaade. Nguun mbayliigu udditii damal naatondiral pine, jillondiral lenyɗi e ƴellitagol pine saarankeeje. Ko e nguun mbayliigu laamu Ganna jibinaa e teemedannde 11bre, ngu wuuri haa e teemedannde 13ɓre laamu woɗngu ɓurngu ngu yaajde e doolnude lomtiingu ene wiyee Joomaandu Mali. Duuɓi teemedde ɗiɗi caggal ɗuum laamu ngoɗngu ene wiyee Sonngaay jogtii araaray e nder Hiirnaange Afrik tuggude e teemedannde 15ɓre haa e nder teemedannde 17ɓre. E hitaande 1596 laamu Marok yani e Sonngay ngam yiɗnoode fawde junngo mum e dow kaŋŋe mayri. Haysinno Marok danyaani heen ko wonno sago mum koo, doole Sonngaay keli, laamu ngu feccii wonti leykon tokoson. Eɗen teskoo ɗiiɗoo joomaanduji fof noon, gaagaa nder keeri majji,eɗi njiimatnoo e laamuuji tokoosi gonɗi e nder diiwaan he ɗi, ɗi njoɓnoo ɗum en kubbal. To bannge fuɗnaage Sonngaay to laamu nana toon ene wiyee Kanem-Borno ene wiyee ko kanngu e Ganna njiƴƴi kono Kanem-Borno wuurii kanum haa e teemedannde 19ɓre. Hakkunde Sonngaay e Kanem-Borno ko ɗoon leydi Hawsa woni. Ko ndi fecciindi e diiwaanuji, heen gooto fof ene laami hoore mum hayso tawi e ɓe mbaɗdi tummbudu ngootaagu.
Ene jeyaa e ko teskini e laamuuji jaŋtaaɗi dow ɗii kala, wonde ɗi kannji fof laamuuji nodditirtooɗi Islaam. Hayso keeweendi e yimɓe leyɗeele ɓe ngonaano juulɓe ne, haa ɓuri teeŋtude e dowrinkooɓe ɓe, laamɓe ɓee e ko ɓuri heewde e julankooɓe ɓee ko juulɓe ngonno. Laamuuji ɗi mahinoo ko e mbaydi laamuuji leyɗeele Islaam ɗe no mbaynii. Annduɓe ene ittananoo heen geɗal mawngal kadi jaŋde ene hurumanoo heen no feewi. Laamɓe ɓee ene ngaadorino yahde Makkah ngam hajjoyde rwrude Ejipta, so e ɓe ngarta ɓe ngaddora defte, heen sahaaji ni ɓe ƴettora toon annduɓe ko wayno seerenɓe diine ɓe ngadda ɗum en ɓe koɗna ɗum en e nokkuuji maɓɓe mbele ene ɓeyda sarde diine o e yaajnude ganndal e nder leyɗeele maɓɓe. Almudɓe kadi ene ummotonoo e leyɗeele he njaha janngoyde e nder duɗe Islaam mawɗe ɗe kala, ko wayno jaaɓi haaɗtirde Azhar to leydi Ejipt to ngannduɗaa laamuuji ɗi ene njogotnoo toon jipporɗe koye mum en, almudɓe ummiiɓe e nder ɗeen leyɗeele ko heen njippotoo tawa ko laamuji leyɗeele mum en njaltinatnoo hitaande kala ko ɗiin nokkuuji njogoraa. Diiwaan o e hoore mum duɗe keewɗe, mawɗe, kuɓɓii heen. Ganndal Islaam ene sarino no feewi e nder Bilaad as-Sudaan ummaade e Timbuktu haa fay Fuuta Jalon haa yettoyi Fuuta Tooro jaŋde ene saakinoo heen sanne.
Jibinannde E Nehdi
Usmaan Dan Foodiyo jibinaa ko e nder wuro wiyeteengo Maratta e nder ngootiri e leyɗeele Hawsankeeɓe wiyeteendi Gobir, nyalnde 29 lewru Safar, hitaande 1168 Fergo Nelaaɗo ene hawra 15 Decembre 1754. Baaba makko Muhammad Foodiyo, ko ganndo kuɓɓuɗo kadi nananooɗo e nder yonta mum e nder leydi Gobir. Ko o pullo tooroodo, galle maɓɓe ko ɓooyɗo anndireede ganndal e diineyankaagal. Ndeen jibinannde sikke alaa, rokki Usmaan fartaŋeeji ɗiɗi: danyde jannginooɓe tawa ko annduɓe dowrowɓe e rontude hurum e teddungal jibnaaɓe makko e nder ngo renndo ngo ganndal ko huunde teddinaande kadi annduɓe ko rokkaaɓe hurum, heɗanteeɓe.
Duuɓi ɗiɗi caggal jibineede Dan Foodiyo, Muhammad Fodiyo e ɓesngu mum eggi ummaaade Maratta ɓe koɗoyi wuro ene wiyee Degel.Nde Usmaan danyi duuɓi naatirɗi jaŋde, baaba makko janngini-mo Qur’aan. O janngi kaɓorɗe e biyeteeɗo Abdu Rahmaan dan Hamada. O dali sariya e juuɗe Usmaan Binndoowo Bakebbi, o janngi e mum fannuji keewɗi ko wayno fiqhu, lugha,nahwu, e gannde bayɗe no hiisa (mathematic), mbewu (astronomie), walla jime (poesie). Caggal ɗuum o yahi Agades to ganndo gooto Tuwaareg ene wiyee Seyku (sheikh) Jibriilu ben Omar, ko ceedtanonooɗo ganndal e nder diiwan ɓaleeri hee kala; ene wiyee so omo ɗannotonoo, e nder sate makko heen gelooɗi ɗiɗi ndimndata tan ko defte. Usmaan woni toon ko Allah haaji, o arti leydi maɓɓe, o fuɗɗii janngude Tafsiir e juuɗe Hasimiwu Basanfara o jokkitoyi e juuɗe bappaany makko ene wiyee Ahmadu dan Muhammadu Amiinu. Bappaany makko goɗɗo kadi ene wiyee Muhammadu dan Raji, kanum ne janngini-mo ganndal Hadiis.
Seyku Usmaan, sabu ko ndeen innde o ɓurata hankadi anndireede, ko almuudo ceedtanaaɗo welde hakkille e yiɗde ganndal; ko o moƴƴo hakkille baawɗo reende kala ko o jannginaa, jaawɗo faamde. O fuɗɗiima winndude jime e neenewal makko Pulaar gila o suwaa heɓde duuɓi noogaas, ɗuum ene sedto udditaare makko e ganndal e feɗɗitaare makko e binndol gila ko o suka. Nde o heɓi hedde duuɓi noogaas ko ndeen o fuɗɗii waɗtude winndude e Arab, o winndi heen yimre makko arwaniire o mo jaara heen Nelaaɗo. Nde Seyku Usmaan heɓata duuɓi 25 taw o heɓii lijaasa (o rokkaa walla o duwana hono no almudɓe mbiyrata jooni ni), o heɓii yamiroore waɗtude jannginde. Ko ndeen o fuɗɗii jannginde almudɓe, ɓe ene jeyaa heen minyiiko ene wiyee Abdullaahi mo o hecci duuɓi sappo e ɗiɗi. O waɗti kadi waajaade,siftinde yimɓe diine mum en e noddude fayde e diine Allah.
Ɗo seyku Usmaan ɗo noon, duwaneede walla reokkeede lijaasa firtaani gaynude jaŋde hono no almudaagal jooni-ni, alaa, ɗo makko ɗo ko ndeen jaŋde fuɗɗii. Kala ɗo o nannoo ganndo ene hoɗi walla ene yilli e nder diiwaan he o yettoto ɗum, o heɗtoo e mum, wooda ko o ƴoogi e mum. Ene wiyee e ndiin mbaydi o janngii e seerenɓe ko ɓuri teemedere.


text:
«Jom en hakkeeji ɓe njaɓii wonde kala golle umminanooɗe walla jogorɗe ummaneede, paytuɗe e warngooji ɗi, niilii, ngoppaama ». Ɗum woni ko kuulal 3 nanondiral ciifondirangal hakkunde jogorɓe naftoraade lomtingol warngooji ngol e laamu Muritani. E lewru mars 2009, nanondiral jowitiingal e ñawndugol warhoore siifanooma to galle laamorɗo leydi, ɗo e Nuwaasoot,
«Jom en hakkeeji ɓe njaɓii wonde kala golle umminanooɗe walla jogorɗe ummaneede, paytuɗe e warngooji ɗi, niilii, ngoppaama ». Ɗum woni ko kuulal 3 nanondiral ciifondirangal hakkunde jogorɓe naftoraade lomtingol warngooji ngol e laamu Muritani. E lewru mars 2009, nanondiral jowitiingal e ñawndugol warhoore siifanooma to galle laamorɗo leydi, ɗo e Nuwaasoot,
hakkunde goomu kalfinanoongu ngaal gollal e huunde e ɓe bonannde nde yettinoo, ɓe fedde wiyeteende COVIRE yahani toon.
E ooɗoo sahaa ko 244 mbinnditaa, fotɓe lomtinaneede (indemnisés). Lomtingol ngol fuɗɗiima. Kono, kala lomtinanaaɗo ina harmi e mum hankadi hullitaade to ñaawoore.
Kuulal ɗiɗmal nanondiral hakkunde COVIRE e laamu Muritani ko nii lelorii : «ooɗoo kaalis lomtiima haa timmi bonannde waɗanoonde nde. Joom hakke en ɓe kuniima ngontaa ɗaɓɓu hankadi hay huunde, ngontaa wullito hay nokku, so e teelal walla e dental, so kam en e koye mum en walla so rewrude e woɗɓe, wonaa e nder leydi ndi, wonaa e nder winndere nde».
Yanti heen, ko noon kadi ko kollitirta wonde « ɓe kaali ko e inɗe maɓɓe e nder nafoore maɓɓe, ɓe njamiraani hay gooto, yo won yimɓe walla pelle ngenndiyankooje walla adunankooje haalde e inɗe maɓɓe ».
Kuulal 3 : « Wonande jom en hakkeeji ɓe, kala gollal umminanoongal haa e ooɗoo sahaa to bannge ñaawoore, niilii, woppaama ».
Kala keɓɗo kaalis lomtingol ngol, alaa e sago siifa tawo ngalɗoo nanondiral. Yoga e waranaaɓe ɓee njiyataa binndi. Tee won pelle daraniiɗe jojjanɗe aadee ko ɓuri jooni duuɓi 16 ɗawa e nanondiral ngal, sibu waɗɓe ngal ɓe, cuuɗ ngal. Ɓe cuuɗi ngal (kamɓe ardiiɓe COVIRE) hay ardiiɓe pelle biyeteeɗe AVOMM e OCVIDH ɓe ardiiɓe mum en ngumminoo haa Farayse, ngari Muritani, tawi alaa ko addi ɗum en, so wonaa ɗuum. Ko kamɓe ceedtii ɗum e bayyinaango ɓe njaltini ñalnde 23 abriil 2009, ɗo ɓe mbiyata : « AVOMM e OCVIDH ina cunii no feewi e loowdi nanondiral hakkunde COVIRE e laamu Muritani. Kono tan ko jooni min paami hol ko saabii yonaaɓe pelle amen yahnooɓe Nuwaasoot, suuɗeede nanondiral ngal. Ɓe njiyndiriino cili keewɗi e ardiiɓe COVIRE ngam humpitaade loowdi nanondiral ngal, kono ɓeen cali haa yoori haalande ɓe ko kuri famɗude e loowdi nanondiral ngal ».
Ɓe ɓeydi heen : « E miijo amen, nafooje waranaaɓe ɓe ko booynaaɗe, yaakaare joganoonde ko ina ɓura duuɓi 20 hare e lepte, ndeen yaakaare jamfaama. E min cunii e ko COVIRE jeytoraa e oo fuunti ». Pelle daraniiɗe jojjanɗe aadee keddiiɗe ɗe kaalaaka, nde tawnoo, gila law, paamii kam en fof wonde ko yahetee ko, alaa ko woni fayndaare mum so wonaa fuunti, so wonaa yiɗde laɓɓinde warkoyeeɓe. Ko ɗum tagi, ɓe ceyfitii ɗum gila ndeen.
Ina wiyee wonde won heen e waranaaɓe ɓe ndokkaa ko miliyoŋ wonande ofisiyee, 800 000 UM wonande cukko ofisiyee e 600 000 UM wonande soldaat ɓolo.
Maawiya enndiino ubbude warngooji ɗi e hitaande 1993, nde LIH Mammadu e Kan Yahya lelni sariya yaafuya kolliti asammbele. Kono addanaani haala ka deƴƴeede. COVIRE ne gollirii nii hannde, ɓe njanfiima yaakaare !


text:
En ɓooyii haalde nafoore koorka wonande cellal. E binndanɗe men jawtuɗe, en njaltiniino wiɗtooji kollitooji nafoore koorka wonande ñawu nguɗu. Haa hannde ne, won annduɓe to leydi Amerik koolkisii ɗum, caggal ɗum mbiyi njenanaama wonde hoorde balɗe tati ina addana denndaangal paddorɗe ɓalndu wiltude. Haa teeŋti noon wonande nayeeɓe walla rafaaɓe rafiiji tiisɗi.
So tawii haralleeɓe ñamri mbasiyii ko ñaamde no moƴƴi, haɗde ɓalndu ñaamri balɗe tati deggondirɗe (waktuuji 72) ina waawna mbuwa ƴiye feewnude biige (globules) daneeje haa heewa, ngam haɓaade mborosaaji gonɗi e nduun ɓalndu. Ɗumɗoo maa waaw naftoyde wonduɓe e nguɗu, ɓe ɓalli mum en leefɗiti, haa arti noon e safrortooɓe ko wiyetee « chimiothérapie » koo. E wiyde Valter Longo, porfeseer ko faati e nayewu e ganndal nguurndam to duɗal jaaɓi haaɗtirde Kaliforni « so neɗɗo hoorii, ɓalndu mum ina seerta e geɗe maayɗe kam e paddorɗe nattuɗe nafde, nayeeje, walla bonɗe. So tawii paddorɗe ɓalndu maa ko tolsunooɗe no feewi, koorka ina addana ɓalndu taftaade paddorɗe kese pul ».
Koorka njuutka ina addana ɓalndu ñaamtaade ngowaari mum sukareeje e nehe, kono kadi ina wara biige daneeje keewɗe. « So a haɗii ɓalndu maa ñaamri, ndu wonata ko e etaade wowaade semmbe kuutoranooɗo, ndu ruttoo endu ñaamta celule paɗɗorɗe ɓalndu ɗe ngalaa nafoore, haa arti noon e celule ɗe cellaani ɗee ». Nii woni ɓalndu nduu lawƴoo, seerta e tuundi geɗe ñawɗe walla maayɗe. So neɗɗo oo fuɗɗitiima ñaamnde ɓalndu nduu wona e feewnitde biige daneeje haa keewa. Ko noon kadi ndu seertirta e geɗe naywinooje ɓalndu, ballitooje nguɗu ƴellitaade e mum.
“Alaa hujja woodi dallinoowo wonde hoorde moƴƴaani, kono dalillaaji mawɗi, keewɗi, kollitooji koorka ina moƴƴi e ɓalndu, ina ngoodi”, e wiyde Valter Longo.
BAB


text:
Goomu losko suudu sarɗiyeeji, toɗɗanoongu gila e maayirɗe lewru saawiyee 2020, ina foti joofnɓude golle mum, artira ɗum e nder ciimtol jahndugol e hawraande sifotoonde holi peeje potɗe ƴetteede e fawaade e geɗe peeñɗe e losko waɗaango ngoo. Goomu nguu heɓii heɗaade jagge laamu ɓooyɗe haa teeŋti e hooreeɓe hilifaaɓe laamu Abdel Asiis. Ko kanko e hoore makko wonnoo mo suwaano heɗteede, o noddaama kono o jaɓaani nootaade… E mudda cakkitiiɗo oo fof, ko haala cosgol walla coftingol Ñaawirde Toownde, nde nganndu-ɗaa ko kam jogii mbaawka ñaawde hooreeɓe leydi… Kono ellee kadi ɗuum wayi ko no huunde haaytunde nii, walla kam nde anndaaka so ine jogori laataade walla alaa. Ko waawnoo heen wonde kala, Goomu losko nguu saaktii naamne ɗe jogornoo naamnaade Abdel Asiis. Ko o yooɓtoraa koo ine heewi… Tee, suudu nduu, e joɗle mum cakkitiiɗe ɗee, yaajtinii mbaawka Goomu nguu e geɗe kese ɗe njoofanooka he golle mum gila adan. Ine jeyaa he ɗeen geɗe loskugol ko wiyetee wonde Muhammed Abdel Asiis rokkii laamɗo Kataar duungel biyeteengel Tiidra, kam he toɓɓere woɗde faatunde he geɗe baawɗe siforeede no jaɓɓugol sariya kaɓtotooɗo borjingol jawdi leydi. Maa mbiyaa Goomu losko nguu woni ko e yiylaade toɓɓe baawɗe hiisoreede no “jamfa mawka” (haute trahison) ngam ɓilde Abdel Asiis tawa bone ɗee piltaani he ardiiɓe hannde ɓee, yahdiiɓe Abdel Asiis hanki ɓee.
Goomu losko suudu sarɗiyeeji, toɗɗanoongu gila e maayirɗe lewru saawiyee 2020, ina foti joofnude golle mum, artira ɗum e nder ciimtol jahndugol e hawraande sifotoonde holi peeje potɗe ƴetteede e fawaade e geɗe peeñɗe e losko waɗaango ngoo.
Goomu nguu sosanoo ko e ɗaɓɓaande dipiteeji, dental sarɗiyankooɓe lanndaaji UFP e RFD, ɓeen kolliti dente sarɗiyankooɓe keddiiɗe ɗee, mbele feere ndee ina wona renndaande. Hawri noon e won he dipiteeji kañum en fof he jeyeede he senngo laamu, ina joginoo miijo ngoo. Dental sarɗiyankooɓe UPR njaɓaani siifde ɗaɓɓaande ndee. Ko ɗum waɗi, siifi ɗaɓɓaande ndee ko dipiteeji noogaas e jeetati (28), ko heen ɗiɗo tan njeyaa e senngo laamu, kono tawi wonaa e lannda UPR. Caggal nde ɗaɓɓaande ndee heblaa, siifaa, yettinaa ardorde suudu sarɗiyeeji, e fawaade he sarɗiyeeji ndernderi suudu nduu, dente sarɗiyankooɓe ɗee kala tintinaa. Caggal nde dente ɗee kala kumpitaa goodaangal ɗaɓɓaande ndee, hay gootal feññinaani luulndaare mum cosgol goomu nguu. Sinno won dental holliti luulndaare mum, miijo ngoo yettinte batu kuuɓtidinngu suudu nduu, e oon sahaa, woote waɗee, etee naamndetee ko holi he dipiteeji ɗii ɓe njahdaani e compugol goomu nguu. E nder ɗuum, ko maa 2/3 (tataɓe ɗiɗi) dipiteeji ɗii ngoota njaɓaani nde goomu nguu wasaa sompeede. Nde tawnoo hay dental gootal hollitaani salaare mum yo goomu nguu wood, e fawaade no sarɗiyeeji ndernderi njamiriri nii, hiisaa ko suudu nduu yamirii cosgol goomu nguu. Nii woni heen dental fof toɗɗii fotɓe jooɗanaade ɗum he goomu nguu e fawaade he limoore hawraande ndee. Terɗe ɗee ndottaa yo ngon dipiteeji jeenay (9), ɗi peccitagol mum en fawotoo e semmbe dental kala. Ko nih woni UPR jogii heen dipiteeji jeegom (6), dental Tawaasul, dental UFP-RFD kam e dental lanndaaji laamu ɗi ngonaa UPR, moni kala e mum en njogii heen tergal gootal. Goomu nguu yamiraa ko yo waɗ losko e fiyakuuji ɗiiɗoo :
– ko leydi ndii jogii e ngartam to bannge peteroŋ ;
– jeeygol boowe leydi e nder wuro Nuwaasoot ;
– golle sosiyetee awo siinnaajo biyeteeɗo Poly hong dong ;
– kuutaragol ngalu kees jokkere-enɗam SNIM ;
– marse jowitiiɗo e kuuraa jaynotooɗo mbeddaaji tawi ittaa ko e semmbe naange ;
– marse jowitiiɗo e kuutaragol hawngo konteneeruuji jippotooɗi e poor Nuwaasoot ;
– pusgol sosiyetee SONIMEX.
Goomu nguu, e nder golle mum heɗtiima yimɓe tato ardinooɓe jaagorɗe he laamu Muhammed Abdel Asiis, heɗtiima yoga e jaagorɗe gonɗe hannde e golle kam e iwɓe heen fof, e kala jogiiɗo ko ina foti naamneede he ɗee geɗe. Nde ɓe puɗɗii golle tan, feeñani ɓe wonde ina moti ɓe njaajtina losko ngoo he geɗe goɗɗe ɗe ɓe toɗɗananooki. Be ñaagii yamiroore suudu sarɗi, ɓe ndokkaa, ɓe njokki. Losko ngoo yettinii ɓe he laajaade yo gardinooɗo leydi ndii, hono Muhammed Abdel Asiis, yo nooto ɓe. Ɓe neldi mo ɓataake noddaango, kono o salii ko hay jaɓde ɓataake oo, alaa ko haali nootaade ɓe. Ɗuum heewii haala e nder dingiral dawrugol no feewi, feññinii jiyanɗe ceertuɗe wonande fanniyankooɓe to bannge sariyaaji. Mbele gonnooɗo mawɗo leydi oo ina haannoo salaade nootaade ma alaa ? Mbele goomu losko noddunoongu mo nguu ina foti woppirde mo noon tan, ma foti ko addiroyde mo doole ekn ? Law-law kadi haala kaa wonti so omo foti ñaaweede so goomu nguu hollitii e losko mum ngoo won bonande o waɗi. So ɗuum yontii holi ñaawirde fotnde ñaawde mo. Ko ñaawirɗe gaadoraaɗe ɗee tan walla ko Ñaawirɗe Toownde (haute cour de justice). Fanniyankooɓe ina njogii heen jiyanɗe ceertuɗe. Kaaɗoo haala kadi hawri ko suudu sarɗiyeeji ina huufi fewjannde sariya (tesko-ɗen so gofornama sakkitii miijo sariya wiyee eɓɓaande sariya, he Farayse “projet de loi” (eɓɓaande sariya), so miijo ngoo ummorii ko he dipiteeji wiyee “fewjannde sariya” hono ko wiyetee he Farayse “proposition de loi”. Ndeen fewjannde sariya ko lomtotoonde sariya goodnooɗo gila 2008, tawi ko sariya juɓɓinoowo Ñaawirde Toownde. Dente sarɗiyankooɓe ɓee fof ina kawrunoo e fewjannde ndee, nde rewi ɗo nde fotnoo rewde kala, haa heddii ende yawtinee he batu kuuɓtidinngu Suudu nduu, potnoongu waɗde ñalnde 13 sulyee 2020. Dental UPR saltii yo batu nguu jooɗo nde wiyanoo ndee, farliniri doole keeweendi mum dirtingol batu nguu haa ñalnde 27 lewru nduu. Dental UPR dallinorii ko yo yahre jam-jam, sariya oo lelnee lelngo feewngo, etee ngalɗo daawal batuuji suudu nduu woni ko e joofde, ɗuum noon ina waawi fadeede haa dawal paangal puɗɗotongal e lewru oktoobar. Kono dente goɗɗe ɗee paami heen tan ko UPR ko ko yahtiri caggal. Lannda Tawaasul nih yaltinii heen bayyinaango ina ñiŋa heen ngool jahtirgol caggal.
Heddii noon ko ciimtol goomu losko ngol kam, alaa e sago addee he yeeso dipiteeji ko adii uddugol daawal batuuji ngalɗoo, sabu lajal mum ɓurngal juutnde yawtataa lebbi jeegom. Yimɓe fof noon hakkillaaji mum en inani keedti toon, hakkunde goongɗinɓe maa goomu nguu waɗ golle laaɓtude, e sikkitiiɓe mbaawka goomu nguu eɓe ngoongɗinaani ɗum fof.
Jooni kadi, e balɗe battindiiɗe he golle goomu losko nguu, gardiiɗo dental UPR noon huccitinii kadi ɗaɓɓaande hesere, ina yiyloo yo suudu sarɗi yamir goomu nguu, yo ɓeydane toɓɓe ɗiɗi e golle mum. Heen toɓɓere yowitii ko e geɗe baawɗe siforeede “no ustude huunde he wertaango Ndenndaandi” ndii, sibu wiyaama goomu nguu heɓii ko ina seedtoo wonde gardinooɗo leydi ndii ƴettiino feere rokkude laamɗo leydi Katar duunde wiyeteende Tiidra. Toɓɓere woɗde ndee faati ko he geɗe baawɗe siforeede jaɓɓugol sariya kaɓtotooɗo borjingol jawdi leydi. Suudu nduu jaɓii ndeen ɗaɓɓaande, yo toɓɓe ɗee njantu he golle goomu nguu. Mudda gartirgol golle ɗee noon waylotaako, ko alaa e sago lajal lebbi jeegom ngal hormee.
Fooyre Ɓamtaare


text:
So wonaani darnga ne, woɗɗataa ɗoon. Ko ɗum woni ko Banke Audunanke (Banque Mondiale) miijii ina jogori kewde. Ɗumɗoon noon ɓe tuugii ko e njeñtudi wiɗto, hollitngo wonde nguleeki so ɓeydiima degreeji nay (4°C), ko musibbaaji weeyo mawɗi njanata e winndere ndee : ile ɓurtuɗe, yoorooji bonɗi, ƴergol geecuuji …
Ko ɗum addani Banke Adunanke (BM) jeertinde, yo yimɓe ndeeno, hoto nguleeki weeyo ɓeydo ko ɓuri 4°C, sibu so ɗuum waɗii ɗoo e hitaande 2060, ko musibbaaji bonɗi njanata e leyɗe ɓurɗe waasde ɗee. E wiyde Jim Yong, gardiiɗo BM oo, « Winndere ndee maa waylo baylagol ngol hay gooto waawaa sifaade ». O haali ɗum ko e ciimtol bayyinangol ñalnde alet 25 noowammbar 2012.
Ɗum noon, ngeen darnge wonaa « leydi ina taggee ɓeeree, asamaan taggee, ɓaaree » ko ɓeydagol walla kuuɓtodingol geɗe ɗe puɗɗi-ɗen yiyde e dumunnaaji jawtuɗi ɗii : yerɓo leydi to Hayiti, ile to Pakistaan, wempeƴre Sunami to Japon, mobbooji hikka to Amerik ekn… Ɗum woni denndaangal musibaaji jotondirɗi e ɓeydagol nguleeki weeyo. E wiyde BM, winndere ndee waawaa ɗooftaade ko huninoo koo, so haɗde ɓeydagol nguleeki weeyo ɓurde 2°C sabu ɓeydagol gukkite CO2 (gaas karbonik). E wiyde ngool ciimtol, nguleeki kii maa ɓeydo ko ɓuri 4°C e nder teeminannde ngon-ɗen ndee, hedde 2060, so tawii dowlaaji ɗii mbaɗaani ko potnoo waɗde koo ko yaaccii.
Tee, ɓurata tinde ɗum fof, ko leyɗe ɓurɗe famɗude doole ɗee, hay so tawii noon ko ɗum huunde huɓtodinnde ɗum jogori wonoyde. Yoorooji janɗi hikka e Amerik walla e Orop fuɗnaange ina mbaawi waɗtude, haa teeŋti noon e leyɗe gonɗe e ŋori leydi (tropiques) ko wayi no Muritani.
Eɗen njaakorii tan batu Fedde Ngenndiije Dentuɗe jooɗotoongu tuggi 26 noowammbar haa 7 desaambar 2012, ngam yuurnitaade hafeere baylagol weeyo maa sakku peeje. Hono ndee joɗnde ina jooɗoo hitaande kala e tawteregol terɗe 190 ciifɗe Piɓondiral Fedde Ngenndiije Dentuɗe paatungal e mbayliigaaji weeyo. Faayndaare ndeeɗoo joɗnde ko mumtude batte batu Copenhag ɗo nanondiral ronkunoo dañeede, njooɗinoongu tuggi 7 haa 18 desammbar 2009. En kaaliino njeñtudi nguun batu e Fooyre Ɓamtaare, nde mbiyaten “Batu Kopenhag : Alaa ɗo hawraa”. E nguun batu Fedde adunaare toppitiinde ngonka weeyo, alaa payndaale laaɓtuɗe, wonande ustugol gaasuuji gaddooji seer lelnaa. Obama e huunde e hooreeɓe leyɗe kawriino e piɓondiral ngal jaɓaaka haa laaɓti e batu hee, sabu nanondiral heɓaaka, so wonaa dey, batu nguu wiyi « yiyii » ko hollitaa ko. E ndeen eɓɓaande nde 26 leyɗe ƴellitiiɗe cakkiti, ina wiyaa heen wonde ɓe teeŋtinii fayndaare maɓɓe haaɗnude ɓeydagol nguleeki e degreeji 2; kono alaa lajal dottaa ngam yettaade ndeen fayndaare, wonaa 2020, wonaa 2050. Wonande pelle daraniiɗe kisal sato, ko waɗi e joɗnde Kopenhag koo, ko huunde yurminiinde, sibu ina wayi no «yimɓe nduttiima caggal » so ƴeewdaama e ko dañanoo e batu Kiyotoo koo.
Caɗeele jotondirɗe e kuutoragol karbon puɗɗii teskeede ko e feccere ɗiɗmere teeminannde 19ɓiire. Ɗum ardi ko mbaylaandi. Nguleeki leydi fuɗɗii ɓeydaade ko e kitaale 1920, ɗum deŋi hade mum fuɗɗitaade ɓeydaade e kitaale 1970. Batu ngadanu njowitiingu e kilimaa (ngonka weeyo) jooɗii ko e 1985 to Wien (Vienne). Goomu karalleeɓe kalfinaangu reende ngonka weeyo (Giec) sosaa ko e hitaande 1988. Ngu woni ko e njiimaandi Fedde ngenndiije. Ngu jeertinii winndere ndee e hitaande 2007 e batte kuutoragol won ɗeen geɗe ɓeydooje nguleeki. Ɗum jeyi sabaabu ngu rokkaa njeenaari Nobel e ndeen hitaande. E hitaande 1992, 131 hooreejo leydi ndennti to Rio de Janeiro to Beresiil ngam ɓamde tuugnorgal baɗngal 2 500 bagginooje wonande teeminannde 21ɓiire, ngam ustugol jeñtingol ɗeen geɗe ɓeydooje nguleeki. E lewru desammbar 1997, 84 dowla ciifi ko anndiraa piɓondiral Kiyotoo. Leyɗeele mbaylaandi kunii ustude biimtagol gaasuuji 6 gaddooji « seer ». E noowammbar 2009, 187 leydi njaɓii nanondiral ngal. Leyɗe bayɗe no Inndo e Siin njiɗaano nanndineede e leyɗe ɓooyɗe e mbaylaandi (ɓooyɗe posnude weeyo) haa njettii ɗo njettii hannde ɗoo. E oon sahaa, Amerik e Siin e Riisi e Inndo ɓuri fof heewde ko posnata weeyo. Ɗum haɗaani Siin e Inndo siifde nanondiral ngal. Riisi noon ɗeɓaani, sabu mum hulde hoto ɗum telɓinde ƴellitaare mum. Ndii wattini ko jaɓde siifde e hitaande 2004, nanondiral ngal waawi fuɗɗaade siyneede e febariyee 2005. E hitaande 2007, batu Bali to Indonoosi, njooɗii dumunna seeɗa caggal caaktugol ciimtol nayaɓol Goomu haralleeɓe Giec ngoonɗinngu wonde saabii ɓeydagol nguleeki weeyo ko gaasuuji gaddooji seer. Fiɓaa e nguun batu ko ciifgol nanondiral adunankeewal potngal lomtaade nanondiral Kiyotoo, e batu Kopenhag. Hannde o eɗen mbaawi wiyde wonde alaa heen ko laatii.
Batte baylagol ngonka weeyo
Batte baylagol ngonka weeyo ina keewi no feewi. Won heen nii en puɗɗiima teskaade ɗum en. Kono, e tonngol, ɗeeɗoo batte ko heen njeyaa, hay so tawii en mbaawaa huɓindaaɗe ɗe kañje kala.
. Ilam ɓurtuɗam : Amooji mawɗi ina mbaawi kewde sabu ɓeydagol feto geecuuji ngol saabii caaygol galasuuji gulli leydi. En puɗɗiima nii teskaade ɗuum, sibu e kitaale jawtuɗe ɗee, ina teskaa toɓooli ina ɓeydoo fotde 7% hitaande kala. Sabaabu ɗee geɗe fof noon ko ɓeydagol nguleeki weeyo. Yanti e ɗuum, ina teskaa wonde musibbaaji mawɗi bayɗi no keneeli ɓurtuɗi (yeru duleendu wiyeteendu « Katerinaa »), ɓeydiima fotde laabi nay e nder duuɓi 20 fat.
. Nguleeki ɓurtuki : ɗum ko batte ɓurɗe yiytinaade e yaawde. E duuɓi ɓennuɗi ɗii, nguleeki warii yimɓe to Orop. Batte majjum e cellal ina keewi : – eɗum waawi addude ñabbuuli, walla ɓeydude ɗum en, ko wayi no ñawubuuli poofaango (Aasma ekn …) walla warde ɗoon e ɗoon.
. Bonnugol dunli : Leɗɗe ko mooftirgel ko wiyetee karbon koo, sibu leɗɗe guurɗe ina njagga gaas karbonik, moofta ɗum. Tee oon gaas ina jeyaa e geɗe caabotooɗe ɓeydagol nguleeki weeyo. Ndeke leɗɗe ina laɓɓina henndu poofaten nduu. Teskaama noon, hitaande kala, fotde 13 miliyoŋ hektaar dunli ina maaya. Ko ɗum tagi ustagol leɗɗe ngol ina addana posone ɓeydaade heewde e weeyo, jiidaa e ko ɗum ɓeydata nguleeki koo. So tawii yimɓe ina njiɗi ɓeydo nguleeki waasa ɓurde 2°C (degreeji ɗiɗi Celsus), alaa e sago dunli kisnee.
Hannde oo, ina wiyee wonde tagofeere men ndee (leydi) jogii ko bumsuɗe ɗiɗi (foofirta ko nokkuuji ɗiɗi) : dunli Amasoni (to Amerik worgo) e dunli Afrik hakkundeejo. Ɗum jiidaa e ko ɗi moofti koo, so kullon keewkon e eddaaji puɗi keewɗi, ɗi nafoore mum en e kisal leydi ina mawni no feewi. En kaalaani kadi wonde ko ina wona miliyaar e 600 miliyoŋ aadee nguuri ko e geɗe ummotooɗe e ɗiin dunli.
. Ƴergol geecuuji : Eɗen mbaawi yiyrude ɗum e sifaaji ɗiɗi.
– Sifaa gadano oo : 22 miliyoŋ ton gaas karbonik caayooji ñalawma kala e nder geecuuji ina ɓeyda « kaaɗeeki » ndiyam mum. Ɗum ina wara won ɗiin puɗi ɗi won ɗiin liɗɗi nguurnoo, walla kadi wara won koon kullon ndiyam, kon kullon ngoɗkon nguurnoo. Sikke alaa, ɗuum so rewii, batte mum ina njettoo nguurndam tagooje kala.
– Sifaa ɗiɗmo oo ko ɓeydagol ƴerngo geecuuji e fawaade e sababuuji ɗiɗi. Sabaabu gadano oo, nguleeki ina ɓeyda feto kala ndeelam (ndiyam ina liroo sabu nguleeki). Yanti e ɗuum, nguleeki ki ina saayna galaasuuji gonɗi e gulli leydi. Ɗaam caayam yantata ko e geecuuji, ɓeyda feto mum en. Batte ɗumɗoo ko ɓeyadagol tooweeki geecuuji e kujjitgol duuɗe e gure gonɗe daande geec. Yeru, Nuwaasoot.
Bookara Aamadu Bah
————————————-
Gaasuuji ɓeydooji nguleeki weeyo (gaasuuji seer)
– Mbiimtam ndiyam (so a fasnii ndiyam, aɗa yiya ko wayi no cuurki nii ina wiimtoo, ko ndiyam wonti ɗoon cuurki). Gaasuuji gaddoojii seer ɗii kala so ndenndinaama, mbiitam ndiyam wonata heen ko 70%. Kono, nde tawnoo ɗam ɓooyataa e weeyo (balɗe 10 so heewii), batte majjam e ɓeydagol nguleeki ina pamɗi (ɗam wontata ko duule walla lay). Yanti heen, wonaa golle aadee ngaddata ɗam, sibu ɗum jeyaa ko e baylagol diƴƴe gaadorangol.
– Gaas karbonik (CO2) e gaas biyeteeɗo metaan, walla won ɗiin gasuuji ummotooɗi e « filtoks », walla ɓuuɓnooji (gaasuuji filsideer ekn …) walla kadi ko wiyetee Oson koo, ko gaasuuji gaddooji « seer » ɓooyooji no feewi e nder weeyo (hakkunde duuɓi 20 e duuɓi 50 000), tawi yoga heen ko aadee saabii ɗum en. Gaas karbonik ina waawi wonnde 100 hitaande e nder weeyo. Omo jogii iwdiiji ɗiɗi :
– kuɓɓugol geɗe ummiiɗe e ɓarakke nguurndam (petroŋ, ƴulɓe, ekn …) walla ustagol leɗɗe (maaygol dunli, walla cumu ladde …). Ko neɗɗo woni sabaabu ko ɓuri heewde e makko.
– Gaas biyeteeɗo metaan oo ne ina waawi wonde e weeyo fotde duuɓi 14. Omo waawi ummoraade e sato (alaa ko neɗɗo woni heen) e nokkuuji leppuɗi e ñolgol puɗi … walla o ummoroo e ndema (gese ilneteeɗe) ekn…
– Gaas biyeteeɗo porotoksid asot (N2O) heewi ummoraade ko e ndema (engere) walla kuɓɓugol batte nguurndam, walla e golle mbaylaandi (isinaaji).
– Gaasuuji kuutorteeɗi e « filitoks» walla e « filsideeruuji » maa kilimatiseeruuji ekn … ko neɗɗo woni sabaabu mum en. Eɗi mboni e weeyo no feewi.
– Gaas biyeteeɗo oson oo, maa rennda e on ɗiin gaasuuji goɗɗi nde jogoo batte ɗe moƴƴaani e weeyo. Bonannde makko kadi fawii ko e nokku ɗo o tawetee ɗoo: won e nokkuuji (tooweeki hakkunde 12 e 50 kiloomeeteer) o ɓuuɓtintu weeyo (ɗoo, omo moƴƴi e men).
Ñalnde 20 noowammbar 2012, Fedde adunaare ngonka weeyo (Organisation météorologique mondiale (OMM)) habrii wonde gaasuuji ɓeydooji nguleeki weeyo ɓeydiima, hakkunde 1990 e 2011 fotde 30%. Ɓuri heewde e ɗiin gaasuuji ko gaas karbonik. E wiyde fedde ndee, baylirɗe (isinaaji) winndere ngukkitii e weeyo men ngoo, 375 miliyaar ton, tuggi nde ɗi puɗɗii maheede faade hannde. Tee ma ɗi kaggu heen fotde duuɓi teemedde keewɗe, ɗi ɓeyda nguleeki.
————————————
Ko firti « seer » ?
Ko ɓuri heewde e cereeli naange taccat weeyo, njana e leydi, ngulna ɗum. Leydi ne, « rokkita » (wukkita) huunde e kiin nguleeki feewde e weeyo. Mbiimtam ndiyam e gaas karbonik e gaasuuji goɗɗi (woni gaasuuji gaddooji seer) moɗa kiin nguleeki, kaɗa ɗum ŋabbude, nii woni ɓeyda nguleeki weeyo. Ko ɗum woni ko wiyetee «seer».
BAB


text:
Njiyaagu ko waɗde ɓoggol e daannde neɗɗo hono maa, wonta jeyaaɗo ma, ɗuum jeyanoo ko e njuɓɓudi renndooji majjiyankooɓe ko adii lislaam, ko ɗuum wonnoo ko ɓe paarnortonoo, ko ɗuum ɓe timminirtonoo ndimaagu maɓɓe. ɓe udditani ɗum dame naatirɗe ɓe uddi dame jaltirɗe, hayso bolle puuyɗe ene adda njiyaagu tonngen ɗoo huunde e ɗeen dame.
- Neɗɗo yeeya fittaandu mum wonta jiyaaɗo
- Neɗɗo yeeya ɓiɓɓe mum sabu baasal ngonta jiyaaɓe
- Tumarankaagal: so neɗɗo wonii tumaranke e nder leƴƴi goɗɗi waɗtee jiyaaɗo, haa teeŋti noon e won e guri gaadoraaɗi halfeede.
- Baranɗo ma walla bonnan maa huunde, nanngaa ,baɗtaa jiyaaɗo
- Ruggiyankaagal: ɗum woni taƴooɓe laabi, ɓe teeta jawdi neɗɗo ɓe njeeyoya ɗum ko jiyaaɗo.
- Hoccude cukalel: kala mo koccuɗaa wontii jiyaaɗo ma.
- Jaalogol ñamaande: so ñamaande maa jaaliima a ronkii yoɓde njebbilaa hoore maa ngonta jiyaaɗo, walla a jaalaama e wuri ngontaa jiyaaɗo.
- Njanguuji: jom doole en njana e ɓuraaɓe doole njana e mum en kona ɗum en, nanngaaɗo heen fof wonta jiyaaɗo.
Ko nii njiyaagu waynoo weeɓde, kono yaltude heen weeɓaani, lislaam ari e ngoo weeyo wuddungo, faw-fawtondirngo niɓɓe toonñannge, hol no lislaam waɗi?
Ko adii fof o uddu dame ɓennuɗe ɗee fof, o harmini tooñannge, e yeeyde hoore mum walla ɓiɓɓe mum, o noddi e potal, e nehde kocaaɗo e ndimaagu mum, e muñannde ñam-ñamaale mum haa daña.
Alaa ko heddii so wonaa damal gootal ngaal woni dahaaɓe e hare te wonaa hare fof, ko hare goonga ngam ɓamtude diine, e reende keeri mum, tawa ko laamɗo juulɓe yamiri oon (jihaadi), lislaam ene suɓna laamiiɗo juulɓe e dahaaɓe ɓe gooto e geɗe joy:
1. Warngo so tawii ko ɗum ɓuri moƴƴude e juulɓe
2. Soodtaade: ɓe coodtoroo jawdi walla jannginde ɓiɓɓe juulɓe, walla wostondirde dahaaɓe hakkunde juulɓe e haɓdiiɓe mum en.
3. Yaafaade ɓe alla meho, ɓe ndimɗinee tawa ɓe coodtaaki
4. Fawde lempoo: so konu juulɓe foolii añɓe mum heefereeɓe, ene waawi ɗaccude ɓe ɓe keddoo e diine maɓɓe twa aɓe ɗoftoo laamu juulɓe, ɓe ndokka lempoo ngam haa tinndina e ɗoftaare maɓɓe.
5. Halfude: so laamiiɗo juulɓe suɓaaki gooto e geɗe nay ɓennuɗe ɗe, ene daganii ɓe feccude dahaaɓe ɓe edow soldateeɓe ndeen hare, nde wonnoo, soldateeɓe konu juulɓe oon sahaa ngalaa njoɓdi toɗɗaandi, ko ko dañaa e wolde fof ɓe peccata caggal yaltinde hakke Alla (geɗal laamu) 1/5.
ko hono nii njiyaagu ardata e nder lislaam, damal mum ene faaɗi, kono lislaam waawaano ƴettude kuugal tan wiya mi harminii njiyaagu tawnoo mi ɗoo fof, sabu ɗum gasataano nde wonno lislaam ko ko ɓuraa doole oon sahaa, te aduna oo fof oon sahaa ko e ndiin njuɓɓudi wuurnoo.
Kono noon lislaam waɗani ɗum ko njuɓɓudi timmundi no ina iwira tawa alaa caɗeele, fuɓɓondiraani e aadaaji e ngoowaandi yimɓe oon sahaa.
Njuɓɓudi lislaam lelni ngam ittude njiyaagu:
1. Lislaam harmini uddi denndaangal dame ɗe njiyaagu ardannoo, haa heddi 1/5 damal hare goonga alliyankoore (jihaadi).
2. fenñinde wonde yimɓe fof poti, njiidi yumma e baaba, Alla towɗo o wiyi: ((Ee hey mon yimɓe ko miin tagi on hakkunde gorko e debbo (Aadama e Hawwaa), mbaɗ mi on leƴƴi e kinɗe haa nganndondiron, ɓuri e mon ɗo am ɗoo tan ko ɓurɗo on hulde mi)).
* Nelaaɗo (J.K.W) anndini yimɓe wonde njiyaagu wonaa lasli hay gooto, ko huunde wirtiinde tan ene waawi yande e kala neɗɗo, o wiyi: (bee ɗoo ko musiɗɓe mon, wallidiiɓe mon, mo musiɗɗo mum woni les junngo mum, yoo ñammin ɗum e ko o ñaamata ko, yo o ɓoornu ɗum e ko o ɓoornortoo, te hoto ndefee ɓe e golle ko ɓe mbaawaa, so on ndefii ɓe kadi mballee ɓe).
O wiy e haddiis goɗɗo: ko Alla jeyni on ɓe, so welanooma o jeynaɓe on.
3. Ene jeyaa e doosɗe lislaam teskaaɗe lasli kala neɗɗo ko ndimaagu, ɗum waɗi so cukalel hoccaama e diiwaan jiyaaɓe shariya wiyi: ko o dimo, ɗum waɗi kadi so neɗɗo ŋirliima e hoore mum ko jiyaaɗo shariya jamataa, te ko ŋirlaade woni mawndu seedeeji.
4. Ñaawooje lislaam ko teeɗanii- ɗi ndimaagu, ko wayi no:
- so njeeygu waɗii ribaa, walla naannii ko harmi, shariya wiyi: ko yo firte, kono so tawii tan ngu fayti ko e rimɗinde jiyaaɗo, firtetaake, sabu teeɗanaade ndimaagu.
- so neɗɗo jogii ma jiyaaɓe tato, o rimɗinee heen gooto, o yejjitii hol e maɓɓe, kamɓe fof ɓe ndimɗii.
- gaajotonooɗo wiyi: mi rimɗinii jiyaaɗo walla jiyaaɓe walla ko mannddilɗo rimɗini, shariya wiya mi wondaaka o rimɗii.
- so neɗɗo wiyi mi rimɗinii tergal e makko, walla mi rimɗinii mo fotde lewru, shariya wiya o rimɗii faw kanko fof.
- so neɗɗo fiyii maccuɗo mum hello walla ko o fiiri mo fof, kaffaara mum ko rimɗinde mo.
5. Damal ɓaawɗinde: so neɗɗo wiyi: so mi maayii o rimɗii, oon ne rimɗii o rokketaake o yeeyetaake, so wonaa dimɗinoowo mo e saasi.
6. Lislaam ene harmini e rimɓe resde horɓe halfaaɓe so wona tawa ko lor teeŋtuɗo, kono haɗaani maccuɗo kalfaaɗo resa debbo dimo, waɗi ɗuum ko añde njiyaagu heewa sabu njiyaagu ardata tan ko bannge yumma, ko ɗum waɗi gorko dimo dimaro mo djibinantaake, haɗaaka resde korɗo nde yiɗi fof, ko ɗum waɗi so korɗo fuuntii gorko wiyi ko dimo, so ɓe njibidinii ɓiɓɓe makko ɓe ko rimɓe, sharia jaɓataa ɓe kalfee.
7. Alla waɗi kaffaara won e bakkatuuji ko rimɗinde jiyaaɓe, ko wayi no: warngo hoyre, nanndinde jom suudu mum e keeci yumma mum, tey ɗo taƴi e lewru koorka, janɗo woondoore.
8. Reerɗinde e hirjinde juulɓe e rimɗinde sabu Alla, Nelaaɗo Alla (J.K.W) wiyi: (kala mo rimɗini daande (jiyaaɗo) maa Alla rimɗinir e jeyngol kala tergal e makko sabu terɗe mo o rimɗini oo, hay geñirgal makko, sabu geñirgal mum).
Arii e hadiis Asmaa ɓiyi Abuubakri wonde Nelaaɗo Alla (J.K.W) yamirii so naange nanngaama yoo yimɓe ndimɗin jiyaaɓe.
9. Taaraade: addani lislaam yiɗde kaliifa taaroo horɓe muuɗum, no yiɗiri fof alaa teŋe alaa kumal alaa jontanɗe, ɗuum ko haa njiyaagu ustoo, sabu kala e maɓɓe ƴettuɗo reedu e makko oon rimɗii, reedu mum wontaa waɗde jiyaaɗo.
10. Soodtaade: so alaa fof laawol ngol omo yaltira njiyaagu omo waawi soodtaade e kaliifa o, ɗo ɓe kawri fof o jeyta hoyre makko.
11. Booñ laamu: so asakal renndinaama e booñ laamu, heen 1/8 foti ko rimɗinireede jiyaaɓe hitaande kala.
Banndiraaɓe sinno ɗii ɗoo laabi e ndii njuɓɓudi ndewanooma tawatnoo njiyaagu gasi e renndo juulɓe ko ɓooyi, ndeke en paamii wonde lislaam yiɗaa njiyaagu wooda.
Njiyaagu ngoodnoongu e Muritani nguu ne, no ardi?
Hay gooto waawa rokkude en jaabowol cellungol, kono gentile mum ene njiiloo e toɓɓe tati:
- Wonde ɓe ngardi ko e jihaadi baɗnooɗo e nder duuɓi teemedde ɗiɗi garwaniije e fergo Nelaaɗo, baɗnooɗi to rewo afrik, ngoon miijo ko ruttaango sabu ɓeen jiyaaɓe ko raneeɓe ngonnoo, ɗum waɗnoo ceerno Dirdiiri wiyde to kaffaara woondoore: o hisataa e woondoore makko so wonaa o rimɗina maccuɗo daneejo (mbiyi–ɗen boɗeejo).
- Walla ɗum ardi ko e jihaadi (Muraabitiin en), ko soodanoo e ko heɓtanoo e laamu Gaana, ɗuum ene waawi wooda ko woodi heen, kono alaa sikki kam wonde ko ardi e njanguuji, e nguyka yimɓe, e soodde rimɓe watta jiyaaɓe, e yeeyondirde e laaɗe Tuubakooɓe, ene heewi.
- Alaa heen fof ko ardi bannge jihaadi ko e jeeyondiral tan e njanguuji tooñannge ardi.
- Ceerno Muusa Kamara jaŋtiima heen mbaydiiji jurminiiɗi janannooɗi e fuutankooɓe jamaanu jihaadi Sheek Umar, rewɓe rimɓe e ɓesnguuji mum en nanngee njeeyee mbaɗtee jiyaaɓe, tawa ko ronkunooɓe yettoyaade walla ko dogannooɓe ene koota.
Ɗee ɗoo geɗe kollitii wonde njiyaagu ngonnoongu ɗoo nguu sellaani, sabu lislaam waɗi ko so dimo gooto jillii e ujunere jiyaaɗo anndaaka hol e maɓɓe kamɓe fof ɓe ndimɗii.
Ndeke lislaam rimɗinii ko wonnoo ɗoo ko gila ko ɓooyi, ko adii kuulal laamu 234/81 biyngal njiyaagu nattii e Moritani.
Kono yimɓe fof njaɓdaani ɗum, sabu ngoowka e reende nafooje mumen keeriiɗe.
Nde kuule doosɗe tuugnorgal ngenndi 20/07/1991 teeŋtini potal yimɓe fof e geɗe fof, won ɓe kuuraani ɗuum kadi.
Jooni noon kuulal 048/03-09-07 arii ngam nehde luunndiiɓe, e gufde tooñooɓe, kuulal ngal fawii ko e ñaawoore lislaam, so a luundiima ɗum a waɗii ko harmi, kadi ñaawoore fawoo e dow maa.
Ɗum noon mballondiren e findinde yimɓe e faamnude ɗum en kuule ɗe, yoo yimɓe njanane njiyaagu iwii haa laaɓi, kala ko njiiɗaa ene windaa e defte sharia ko yowitii e jiyaaɗo walla korɗo anndu ko daartol nattii woodde, yimɓe fof poti to ceerle, poti eddaaji, poti to gardogol jumaaji e jamaaji, juulɓe fof ko fasiraaɓe.
Bun Umar LIH


text:
Nanondiral hakkunde ministeer jaŋde e porofosuruuji wonooɓe e diiño. Caggal kaltapilaaji keewɗi huunde e jannginooɓe duɗe hakkundeeje wonnooɓe e diiño e nder ministeer hee, ciifondiraama nonondiral hakkunde maɓɓe e hilifaaɓe oon ministeer. Cifti-nen, caɗeele ɗee ngari ko caggal nde kalifu ngenndi kalfinaaɗo jaŋde fekti 108 porofosoor sabaabu nde njahiino geddooji baɗnooɗi nder hitaande yawtunde ndee.
Nanondiral hakkunde ministeer jaŋde e porofosuruuji wonooɓe e diiño. Caggal kaltapilaaji keewɗi huunde e jannginooɓe duɗe hakkundeeje wonnooɓe e diiño e nder ministeer hee, ciifondiraama nonondiral hakkunde maɓɓe e hilifaaɓe oon ministeer. Cifti-nen, caɗeele ɗee ngari ko caggal nde kalifu ngenndi kalfinaaɗo jaŋde fekti 108 porofosoor sabaabu nde njahiino geddooji baɗnooɗi nder hitaande yawtunde ndee.
O lawɗini ɗuum ko e bayyinaango ngo tonngoode 174 ñalnde 18 settaamburu 2012. Kamɓe jannginooɓe ɓee ne, ɓe mbiyi ɓe njahaani tawde ɗum waɗiraa tan ko lorde ɓe, etee, geddo (gereew) ko huunde dagiinde, nde luulndaaki kuule leydi Moritani (en pacciriino luural ngal nder tonngooɗe jawtuɗe ɗee). Kono ɗo yahanoo- artaa fof kam, nanondiral waɗii ñalnde alkamisa 17 Saawiyee 2013, caggal nde fof heƴi heen : jowgol njoɓdeele, jaggeede polis, hulɓinireede riiweede e liggey mum, e ko wonaa ɗuum tan.
Kono ko pulaar wiyata : “giddanoongel dogi woppi ko yiɗnoo, tawata ko ndeen yiɗde tiiɗaano”. Ɗuum waɗi woodii hulɓe njebbilii, won ɓeen kadi ma a taw hare nde jaranaani ɗum en, won ɓeen ne ma a taw, hawriti ko to nawaa too ina hawriti e yiɗde mum en.
Caggal nde coorti ɗi mbaɗi gila e lewru oktooburu, ɓe keddi tan 65. Ɓeen ngoni wonnooɓe e diiño ko ina abboo e lewbi 4, leptaaɓe, wiyɓe huunde fof ina jarani ɗum en heen, kono jannginooɓe koynirtaake hono nih. E tonngol, toɓɓe mawɗe nanondiraaɗe ɗee ko nih ciforii :
– 1. Pettanooɗo fof ina yaha to fettaa too, jokkita toon ko heddii e daawal ɗiɗmal hitaande jaŋde ndee. Ɗuum firti ko aɓe ngona toon haa poofte maayirɗe lewru mars ƴettee.
– 2. Ministeer oo maa yaltin bayyinaango woɗngo ɗoo e lewru, tuggude nde nanondiral ngal waɗi ; kono bayyinaango ngoo fuɗɗotoo jogaade qiima tan ko tuggude 31 mars.
– 3. E nder bayyinaango ngo : 28 e maɓɓe ina nduttoo to ngittanoo too ; 3 ina pektee e nder Nuwaasoot ; heddiiɓe ɓee cuɓoo nokkuuji goɗɗi ɗi njiɗi. Wonaa ɗee toɓɓe tan ngoni ciifondiraaɗe toon, ina waɗi cariiɗe goɗɗe, kono eɗen mbaawi wiyde kam wonde cuusal e caasal ɓeeɗoo jannginooɓe maa won yeru laaɓtuɗo nder taariik hare fenaande e nder leydi Moritani. Pulaar noon ina wiya : “No hare wayi fof ɓuri yah mi woppidii ma e Allah”.
Dooro Gey (Boobo Loonde)


text:
Ko adii hitaande 1979 ƴiiwoonde jam-yamre feŋiino e nder nganndi Muritani. Ɗamaawu heewi, yaakaare mawni. Tinaaka maataaka, haa kenal mbooy wutti nde ɗaminanooka, nde haanaani, duule carii. Ko e ngaan sahnga kadi ɓiraɗam fenndanoo, ɗaaniima ɗaanaaki haa mo yiɗaa ɓamtaare Leydi filtini kaggu. Ko ndee kadi tuuge ɓiɗanoo haa ciimtini nebam njalbojam. Ɗam siiwtaa, ɗam siiwtitaa haa ɗam weli yiyde. Eɗam ɗaminaa liyoyeede e hakkunde lahal ñiiri e bunaa ndiyamiri ndakmundi cuurkoori ndi ñaamoowo tinataa nguleeki mum sabu jogornoode arde e beetawe dabbunde nde fowru wiyatnoo « ko henndu woni jaangol ».
En tinaani en maataani haa ƴiiwonnde saaynaa, fedannde ɗeɓnoonde waggiɗde rufaa ene yahra e leele, ngaari kadi ferii faandu nebam, ngakmuɗam deelii. Ko ɗoon kadi yaakaare gasi, ɓerɗe taayi. Kono holi ndee ƴiiwoonde saaynde, holi ndee fedannde rufaande, holi ɗam nebam ɗam ngaari ferii faandu waɗnoondu ɗum ?
Sikke alaa ko tippude lelnanoondi ngam naatnude ɗemɗe ngenndiije fof e nder nehdi e jaŋde leydi Muritani. Sabu humpitooji puɗɗinooɗi dañeede heen kollirii tigi, wonde kala cukalel gadoringel janngude e ɗemngal mum neeniwal, alaa e gannde ko ronkata huɓindaade. Gila ndeen noon jooɗaaka, deƴƴaaka, saka ɗaanee. Wiɗtooɓe ene njokki golle, miijotooɓe ene njokki ɓulnaade.
Ɓee ene kooynii haa gite keewi loji, ɓeya gite mumene ene mbaɗi beeli Alla e lemaade e sooynaade, mbele won ɗo naange pinal e jaŋde fuɗata, tawa leñol fof ene yiytoo hoyre mum. Sabu fof rewrude e ɗemɗe men ngenndiiji, coomɗe gannde cuuɗiiɗe e peeñɗe, baawɗe tigi loowde gannde kese e kiiɗɗe fof.
Ene wiyee noon, ɗaminiiɗo maayata ko e damal suudu penoowo. Kono ɗuum ko so tawii ɗaminaaɗo oo ko neɗɗo no ɗaminiiɗo e mum oo nii. Sikke alaa kay, ɗaminaade e Alla kam, ko moƴinde njoorto. Te annduɓe kawrii, moƴƴinde njoorto ene juutna balɗe. Sabu kala ko ummii to Alla ko goonga wonata. Sahaaji noon e ka hiira, kono ka waalataa ladde dee. Ka heewi nii ko heɓtaade fenaande roƴnoonde walla mbiyen huudinoonde, ka ɗacca ɗum kadi caggal, e yolnde conngooji e taƴooɓe, haa ka fiya bawɗi ka leewoo, ka feewna, ka moƴƴina, ko junngo tagaaɗo waawaa bonnude. Mbele kaan goonga wonaani e fuɗɗaade feeñde no jamma njettiika ɗo hejjotonooɓe ndartinta ñaamde e yarde ngam fuɗɗaade Koorka?
Ko ɗuum walla wonaa ɗuum, en keɓii kabaaru kam e jaaynirde wiyateende Alakhbar, wonde Lannda dawrugol kuufka laamu Muritani hannde kaa, mbiyeteeka UPR wagginii yoo ɗemɗe ngenndiije ɗee naatne e tippudi nehdi e jaŋde leydi ndii.Ciftinen Doosgal Dowrowal leydi Muritani wiyi e kuulal mum 6 ko « ɗemɗe ngenndiiji Muritani ko Arab, Pulaar, Sooninke e Wolof, ɗemngal laamu ko Arab ». E wiyde jaaynirde ndee, ardiiɓe lannda kaa kaali ɗum ko nde payi e uddude ñalɗi gostondiral miijooji ɗi njuɓɓinnoo e laamorgo leydi ndii, woni Nuwaasooɗ. Naamne mbaaw ɗen werlaade noon ko ɗeeɗoo
- Mbele ɓe nelaaka yoo ɓe kaal ɗum ngam uurnaade kunuɗe
- mbele ardaaɓe gollinteeɓe ene mbaawi haalde haala mbayka nii heewde doole tawa mbaynaaki mawɗo mumene haa yamiri
- So tawii Gardiiɗo ɓe oo ko jamirɗo ɗum, holi ko waɗi haaldaani ɗemngal mum ?
Ko nganndu ɗen tan kam, ko pewjuɗo feññini waawnaaka, ruɗtii haali yeenaaka, mbaawten tan ko feertude gite cakken noppi haa nanen te kadi njiyen golle tabitɗe ɗe njilɓaani. Mi anndaa so e ɓe ciftora «konngol ko ndiyam, so rufii ɓoftotaako», kono ko woni e lahal fof kam, maa juuɗe njiytu.
Malal Sammba Gise


text:
Ko ñalnde jeeɗiɗi lewru mee hitaande ujunnaaje ɗiɗi e jeenay (2000) BUDDAHAA WUL BUSEYRI ruttii e joom mum «En ngoodanii Alla e tee ko e makko tan nduttoto ɗen». Wonande ɓe nganndaa Buddahaa, ko kaŋko woni Almaami gadano wuro Nuwaasoot walla mbiyen leydi ndi kala, sabu ko kayri fof tuuginoo e makko.
Ko ñalnde jeeɗiɗi lewru mee hitaande ujunnaaje ɗiɗi e jeenay (2000) BUDDAHAA WUL BUSEYRI ruttii e joom mum «En ngoodanii Alla e tee ko e makko tan nduttoto ɗen». Wonande ɓe nganndaa Buddahaa, ko kaŋko woni Almaami gadano wuro Nuwaasoot walla mbiyen leydi ndi kala, sabu ko kayri fof tuuginoo e makko.
Tawaaɓe jeytaare Moritani hoore mum e cosgol laamorgo dowla o, kañum en fof majjaani Buddahaa, sabu jamaa gadano mo o juulnatnoo lolliri ko jamaa Buddahaa, etee o darii ko e wuro Liksaar (leegal hannde), sara jehre adannde wuro ngoo fof. Teskini e gardagol makko e nder oon jamaa ko yimɓe ɓee fof ina njaɓannoo mo, ina keɓtini ganndal makko e nuunɗal makko, ɗum noon wonii ko haalpulaar en, wonii ko safalɓe. Heewii ko leƴƴi ɗi njawondiri to banngal tabitingol diine lislaam, kono haalpulaar en kam ina njaɓani Buddahaa.
Natal keddingal e hakkilaaji amen minen sukaaɓe liksaarnaaɓe e kitaale capanɗe jeegom, ko mawɗo capaato, joom waare mawnde, meetolol danewol, kala ɗo njiy-ɗaa ɗum fof ina moyla, ina yahra mamdu, ina ɓitti paɗe mum, cukalel ina rewi caggal mum ina dursitoo, sahaa, nanaa omo reftina ɗum e laawol so telɓii, tawa ɗum dartinaani yahdu makko.
E ɗiiɗoo duuɓi battindiiɗi, tuggi kitaale 89 feewde jooni, ganndal lislaam majjaani e leydi he, kono nuunɗal eggii e yoga e hoohooɓe diine sabu jarabi jawdi aduna e ɗaminaare. E nder kitaale 89-91, dawrugol bonngol feeñii e leydi he, dawrugol añamleñaagu, tawi tammbii ɗum ko laamu, e gardagol Maawiya wul Sidahmed Taayaa. Enen fof eɗen ciftora ko ɗum jibinnoo gila e daaygol ɓaleeɓe, taccingol feewde Senegaal e dow waawnere, e warngooji limti-limtinɗi daande maayo, ɗum jidaa e warngo soldateeɓe. E oon sahaa, nde annduɓe heewɓe e juulɓe muumɗi, hoodere siirtii e nder oo asamaan niɓɓo, yaynii, siftini juulɓe kala, e laamiiɓe e oon sahaa, «mo wari juulɓe e lewru korka e dow amdu e belaaɗe, maa heɓ ko Alla resannoo ɗum ñalnde darnga darii.. ». Ɗiiɗoo konnguɗi o haali ɗum en ko e khutba makko ñalnde juulde koorka e lewru abriil 1991, caggal nde warngooji militeer en peeñani aduna o. Maawiya ina sawndii mo, o ñohaani, o mallaani ; Ɗo Maawiya jooɗii ɗo ina jogii leggel e juŋngo ina diida e leydi, Alla tan kay anndi ko o miijotonoo, Alla e ɗii konnguɗi naatde !
Ina gasa tawa Buddahaa ɓuraani seernaaɓe leydi ndii fof ganndal, won heen nii ma a taw daɗɓe mo, kono yoga e maɓɓe o ɓuri ɗum en ko nuunɗal, sabu o woɗɗiti kala jarribaaji aduna keewɗi ardude e fiyakuuji politik, kala ɗo yonti yo o haalan juulɓe ko Alla yamiri e fiyakuuji renndo, o yettina ɗum en. Nde o faami leydi ndi naatii e jamaanu ɗo diine natti wonde maantorgal etee o waawaa ɗum falaade, o felliti daayde o feewi Makka, o woppiri almamaagal makko, ɓee laatiiɓe no ɓiɓɓe tekke, falooɓe ɗemɗe, ngooña kunduɗe, kaala ko weli laamɗo, ngoppa ko Alla wiyi. O seerti ɗoon e ɓee roondiiɓe faggooji mum en, njaɓɓoyii laamɓe daande maayo ina ndagnana ɗum en goofi mum en, nduttoo manta ɗum en, njarfa ɗum en haa «nanndina ɗum en e sahabaaɓe nelaaɗo Alla».
Mo wiyi ina daarta moƴƴi Buddahaa, maa jamma naywu joofnaani, kono tesko-ɗen tan wonde mbaasɗen ko neɗɗo mo meeɗaa woorde ko foti wonde darnde mum, so hormaade aadee e jojjanɗi mum, haɓɓaade e ngootaagu leydi e wonde ceerno dimo mo reftaaki hay laamu ngootu, so wonaa ngu Alla ngu.
Buddahaa a suddiima leppi leydi, leydi suddiima leppi Teddungal.
Maamuudu Haaruuna Joop


text:
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
JOKKU TARO
Like this:
Like Loading...
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
jokku taro
Like this:
Like Loading...
Dewbo tuubaak Ameriknaajo cuuɓiiɗo Afrik e ɓamtaare ɗemɗe mum,Sonja Fagerberg-Diallo yeɗii nguurndam mum fu Pulaar, ngal o gallaani tuggude e nyalawma mo o yiytingal haa e foofaango makko wattando. No taaniraaɓe tutorinooɓe ngal tinndi ɗi njannginiratnoongal entaaɓe saanga nde naange muti haa kuunaali, nyalbi e ɓoti jiitondirɗe e yumum en ndeeƴti;
Jokku Taro
Like this:
Like Loading...


text:
Kawgel fuku ngenndiije Afrik, joofirii poolgu kippu Sammbi e dow kippuuji ɓurnooɗi yaakoreede. Ɓe kawrunoo e finaal hee ko e Koddiwaar, ɓe ndonkondiri haa waktu oo fof (90h) huuɓi, ɓe ndonkondiri e ɓeyde hee (30h), wattindoraa ko tiiruuji (8-7). Nde tawnoo ko Sammbi ɓuri lootaade hikka, ɓe kawi.
Kawgel fuku ngenndiije Afrik, joofirii poolgu kippu Sammbi e dow kippuuji ɓurnooɗi yaakoreede. Ɓe kawrunoo e finaal hee ko e Koddiwaar, ɓe ndonkondiri haa waktu oo fof (90h) huuɓi, ɓe ndonkondiri e ɓeyde hee (30h), wattindoraa ko tiiruuji (8-7). Nde tawnoo ko Sammbi ɓuri lootaade hikka, ɓe kawi.
Nii woni go’o maɓɓe nawde raay kawgel ngel.
Kippu Sammbi oo noon ina teskaa no feewi e ngelɗoo kawgel. Ko kanko woni hoore goomu mo wonnoo oo, yeeso Gine Ekaatoriyaal e Libi e Senegaal. E nder pottitte tati ɗee, ɓe kawii laabi ɗiɗi, ɓe ndonkondiraa gootol : Ɓe kawii Senegaal (2-1); ɓe ndonkondiri e Libi (2-2), ɓe kawi Gine Ekaatoriyaal (1-0). E nayaɓal pottitte hee ɓe pooli Sudaan (3-0). Kono ɓe mbetti fof ko nde ɓe njaltini Ganaa e feccere joofnirɗe (1-0).
Sammbi fuɗɗii tawtoreede joofnirɗe kawgel ngel ko e hitaande 1974. Ndeen hitaande, ɓe kawi Koddiwaar (1-0) e Ugannda (1-0), kono Misra hawi ɓe (3-1). Ɓe ɓenni daawal dewngal heen ngal, ɓe njaltini Konngo (4-2), kono, e finaal hee, ɓe ndonkondiri e Sayiir (2-2). Nde ɓe mbaɗti, balɗe ɗiɗi caggal ɗuum, Sayiir fiyi ɓe (2-0). Gadanol maɓɓe ndeke moƴƴii, sibu tawtoreede gadanol, yaha haa finaal, weeɓaani.
Ɓe ngarti ko e hitaande 1978, kono ɓe ngoɗɗoyaani. Ɓe kawi Burkinaa (2-0), ɓe ndonkondiri e Niseriyaa (0-0), Ganaa hawi ɓe (2-1). Nii woni ɓe kooti law. Ɓe ngartoyi kadi e hitaande 1982, ɓe kewi galaŋ kiri (woni ɓe ngari tataɓo) caggal nde ɓe piyi Alaseri. Ɓe ngartoyi kadi e hitaande 1986. Ɓe ngaraani 1988, ɓe ngartoyi kadi 1990, ɓe ngoni hoore goomu maɓɓe, kono Niiseriyaa hawi ɓe e feccere joofnirde kawgel ngel, kono ɓe kawi Senegaal e pooɗondiral palaas tataɓo oo. E hitaande 1992 Koddiwaar yaltini ɓe e nayaɓal kawgel ngel (0-1). Ɗee geɗe kala in akollita wonde Sammbi ina waawi fuku hay so tawii duumaaki no feewi.
Ñalnde 27 abriil 1993 musiiba bonɗo yani e kippu fuku Sammbi, tawi ina tiindii Senegaal ngam kawgel tawteregol joofnirde fuku winndere 1994: Abiyoŋ jolnunooɗo kippu oo yani e nder geec, yimɓe 30 wonnooɓe heen ɓee kala, kam e yimɓe laana kaa kala, mboomii heen. Fettooɓe bal 18 kam e kippu bal rewɓe leydi ndii, hay gooto heen fiɗɗaani nofru.
Wonti ko maa leydi ndii taftoo kippu keso. Oon kippu keso tawtoraama joofnirɗe kawgel ngel e hitaande 1994. O ari hoore goomu mo o wonnoo oo (ɓe ndonkondiri e Sieraa Leon (0-0), ɓe kawi Koddiwaar (1-0). Ɓe kawri e Senegaal e nayaɓal, ɓe piyi ɗum (1-0), ɓe piyi Mali e feccere joofnirɗe (4-0), ɓe kawri e Niiseriyaa e finaal, ɓee kawi ɓe (2-1). Ko to Tuunus wonnoo. E hitaande 1996, ɓe koonii kadi e goomu maɓɓe (Ɓe piyi burkinaa (5-1) ; ɓe piyi Sieraa Leon (4-0), ɓe tehondiri e Alaseri (0-0)). E nayaɓal joofnirɗe kawgel ngel ɓe liɓi Misra (3-1), kono Tuunus fiyi ɓe e feccere joofnirɗe (4-2), kono tan ɓe ngari tataɓo, sibu ɓe kawii Ganaa (1-0).
Tuggi 1998 haa 2006, Sammbi taƴtaani daawal gadanal ngal. E pottital 2010 ɓe ngoni hoore goomu maɓɓe, ɓe kawri e Niiseriyaa e nayaɓal, kono ɓe kawaa.
E hitaande 2001, karaŋ tataɓo joɗɗinaa wonande kawgel ngel. Karaŋ kaŋŋe peewnaaɗo to Itaali. Tuggi nde kawgel sosaa feewde jooni ko nii pooɗondiral karaŋeeje ɗee njahri :
Hawɓe e pottitte pooɗondiral karaŋ Abdel Asiis Abdalla Saalem :1957 à 1978
Gaanaa : 1963, 1965, 1978
Misra : – 1957, 1959
Konngo : – 1968, 1974
Ecopi : – 1962
Sudaan : – 1970
Konngo : – 1972
Maruk : – 1976
Hawɓe e pottitte pooɗondiral karaŋ Ngootaagu Afrik : 1980 à 2000:
Kamaruun : – 1984, 1988, 2000
Niiseriyaa : – 1980, 1994
Misra : – 1986, 1998
Ganaa : – 1982
Alaseri : – 1990
Koddiwaar : – 1992
Afrik worgo : – 1996
Hawɓe e pottitte pooɗondiral karaŋ Ngootaagu Afrik : gila 2002
Misra : – 2006, 2008, 2010
Kamaruun : – 2002
Tuunus : – 2004
Sammbi : – 2012
No foti laabi tawtoraa kawgel ngel
Laabi Leydi
22 Misra
19 Koddiwaar
18 Ganaa
16 Kamaruun
Niiseriyaa
15 RD Konngo
Tuunus
Sammbi
14 Alaseri
Maruk
12 Senegaal
10 Gine
8 Burkinaa
Ecopi
Sudaan
7 Afrik worgo
Mali
6 Rippoobilik Konngo
Togo
Angolaa
5 Kenyaa
Ugannda
Gabon
4 Mosammbik
3 Beniŋ
Libi
2 Liberiyaa
Malawi
Namibi
Siera Leon
Simmbabuwe
1 Botswaana
Gine Ekaatoriyaal
Moris
Ruwannda
Tansaani
Niiseer
0 Komoor
Jibuti
Eritere
Gine Bisaaw
Lesoto
Madagaskaar
Muritani
Somaali
Swaziland
Tchad
- Ɓurɓe heewde ko mballini
Bituuji Fettooɓe
18 Samuel Eto’o
14 Laurent Pokou
13 Rashidi Yekini
12 Hassan El-Shazly
11 Hossam Hassan, Patrick Mboma
10 Didier Drogba, Kalusha Bwalya, Pierre Ndaye Mulamba, Francileudo Santos, Joel Tiéhi, Mengistu Worku
9 Abdoulaye Traoré
8 Pascal Feindouno, Wilberforce Kwadwo Mfum, Ahmed Hassan,
7 Taher Abouzaid, Ali Abugreisha, Benni McCarthy, Roger Milla, Jay-Jay Okocha, Frédéric Kanouté
- Teskooji
• Ko Sayiir tan e hitaande 1974, e Niiseriyaa, 1994, e Kamaruun e hitaande 2002 e Tuunus e hitaande 2004 ndañi hawde CAN e tawtoreede kadi Kawgel fuku winndere.
• Kono, ko luulndii ɗum, Maruk e hitaande 1970 e 1994, Kamaruun e hitaande 1994, e Niiseriyaa e 1998 e Afrik worgo e hitaande 2010 ndañi tawtoreede kawgel fuku winndere kono luutaa CAN.
• Denndaangal kippuuji Afrik meeɗɗi tawtoreede kawgel fuku winndere (gila 1934) meeɗii nawde raay e CAN, haa heddii Anngolaa e Senegaal e Togo.


text:
Fedde FLAM ina anniyii artude e leydi hee caggal duuɓi 30 waɗi caggal leydi ɗii. Fedde ndee habriino ɗum ko ina wona jooni duuɓi tati, ina wayi no, jooni, ɓe njaaɓanii tigi-rigi gartal ngal. Ɓe nelii ɗoo sete, tawi ardii ɗum ko Ibraahiima Mifoo Soh, cukko hooreejo fedde ndee.
Ɓe ngadii ko ñaagaade yiyndirde e hooreejo leydi oo. Ɓe njooɗodii e oon ñalnde 28 abriil 2013 to galle laamorɗo leydi ndii (persidaas). Ina tawanoo joɗnde ndee, cukko hooreejo fedde ndee wondude e Mammadu Wan, tergal yiilirde fedde ndee, kalfinaangal cukaagu e jojjanɗe aadee.
E lowre internet fedde ndee, winndaa heen, wonde ɓe “njeewtidii e nuunɗal e hurum. Yeewtere ndee yowitii ko e ngonka leydi ndii to bannge renndo, kam e ngoƴaaji kisal e wellitaare FLAM e terɗe mum”. Fedde ndee hollitii weltaare mum e ko mawɗo leydi ndii “heñorii jooɗodaade e nulaaɓe maɓɓe” koo.
Caggal ɗuum, ñalnde aset 4 mee 2013, ɓe njuɓɓini yeewtere jaaynde to Chinguetti Palace ɗoo (Madiina 3).
Ñalnde aljumaa 03 mee, ɓe njokkondiri e Ibraahiima Muttaar Saar, hooreejo AJD/MR, to joɗnde parti mum, caggal ɗuum, ɓe njokkondiri e hooreejo PLEJ hono Mammadu Alasan Bah. E wiyde maɓɓe (bayyinaango), “ɓe njeewtidii ko faati e gartal fedde maɓɓe, hono FLAM, kam e heɓaare maɓɓe e gollodaade e denndaangal pelle politik goƴaaɗe ñawndugol caɗeele koɗdigal e renndo, nder leydi ndii”. Ñalnde altine 6 mee 2013, ɓe njokkondirii e Muhammed wul Mawluud, hooreejo UFP kam e Alasan Hammadi Bah, hooreejo Timtimol. Ñalnde talaata 7 mee, ɓe njiyndiri e Ahmed wul Daddaa, hooreejo RFD e Laaji Tarawore, koolaaɗo kuuɓal APP. Ɓe kollitii wonde ɓe njeewtidi e ɓeeɗoo fof ko geɗe paytuɗe e gartal maɓɓe kam e ngootaagu leydi ndii. Ɓe njiyndirii e oon ñalawma gooto e Buubakar wul Mesawuud (hooreejo SOS-Esclaves) e Mammadu Saar (jokkorgal Fonadh) e Jibi Soh (hooreejo Kawtal ngam Ƴellitaare). Ɓe mbiyi, ɓe teskiima, kamɓe e ɓeeɗoo njiydi miijo ko faati e doosiyee ndonaandi aadeeri, kam e taccinanooɓe e njiyaagu. (bayyinaango 08 mee 2013, Stockholm). Ñalnde alet 12 mee, Ibraahiima Mifoo Soh jokkondirii kadi e hooreejo RD, hono Mustafaa wul Abeydarahmaan.
Caggal ɗuum, ñalnde alkamiisa 9 mee, ɓe njokkondirii e El Wiam (Bojel wul Humoyd), e REVE (Lo Suleymaan) e MPR (Haamiidu Baaba Kan). Ñalnde aset 11 mee, ɓe njiyndirii e Tawaasul (Jemiil Mansuur), e Covire (Abuu Sih) e PUD (Muhammed Baro) e Moustaqbel (Wul Borbos) e Covire (Mammadu Alhuseyn Kan). Ñalnde 12 mee, ɓe njokkondirii e RD (Mustafa wul Abeydarahmaan) e UDP (Usmaan Sanngot) e Hatem (Saaleh wul Hanana) e Sursaut (Lalla mintu Siriif). Ñalnde 13 mee 2013, ɓe njokkondirii e UPR (Muhammed Mahmuud Jafaar).
Ñalnde ɓe njuɓɓini yeewtere jaaynde ndee (aset 4 mee), ɓe njaltinii bayyinaango ɗo winndaa “Batu mooɓondiral ngaadoraangu 7ɓu Flam, njooɗinoongu e lewru mee 2011 to Farayse fellitiino gartal e Muritani. Artirta Flam ko yiɗde mahtaade Muritani e ngooroondi tiiɗndi, ndiin ngooroondi woni nuunɗal e potal. Flam ina udditanii kaaldigal e diisnondiral e waɗooɓe politik leydi ndii, kam e ardiiɓe renndo siwil”.
Bookara Aamadu Bah


text:
Gooto keddinooɗo e sosnooɓe Muritani yahii. O luulndinooma laamu ko juuti, hade makko woppude politik. Omo jeyanoo e sosnooɓe Muritani, mo bone kewkewe 1966 nawornoo. Min ndañii fartaŋŋe ɓadaade mo, gollondirde e makko e les, woodi sirluuji jowitiiɗi e wiɗtooji amen e nguurndam makko ɗi o resndi min, kam. Hol ko yimɓe nganndi tigi rigi e ooɗoo seede mawɗo daartol Muritani ? Maamuudu Sammba Booli Bah jibinaa ko 8 saawiyee 1920. O fuɗɗorii jaŋde ko Kayhayɗi, jaŋde makko hakkundeere ndee o waɗi ɗum ko to Ekkol Blanchot to Ndar, hade makko naatde Ekkol Kebloowo Jannginooɓe (Instituteurs) Sebikotaan to Senegaal.
Kono o jannginaani, sibu ɗoon e ɗoon o naatnaa konu koloñaal kanko e sehil makko mo o meeɗaa seertude hono porfesoor Hasan Sek (gonɗo kalifu e cili keewɗi e laamu sosiyaalist en). Ko heen o woni haa 1946. Cehilaagal maɓɓe ngal noon fuɗɗii ko nde ɓe njanngata ekkol Blanchot. Ko o neɗɗo koosɗo, mo nganndu-ɗaa ko peranɗo hoore mum laawol wonande darnde maantinde jogori daraade e nder ngurrndam leydi mum.
Nde wolde adunaaare ndee joofi, o arti Ndakaaru, ɗo guwarnama Afrik hirnaange jooɗinoo, o waɗaa e nder njuɓɓudi koloñaal hee, jaggal to kabine Komiseer Toowɗo, caggal ɗum to Meeri Ndakaaru, hade makko fekteede to ardorde Kaalisaaji to Ndar. Ngool pektugol noon deɓi waade ko no lesɗitingol ngol geɗe daartol paamninoyta en. Ina moƴƴi yuurniteede tigi-rigi ngam faamde darnde makko e golle makko jogorɗe arde. Eɗen cifoo noon huunde e darnde makko.
O suɓii ngenndi makko tawi omo woni e luulndo : 1948-1957
Gartal makko hawri ko e cosgol Muritani : toɗɗagol jooɗantooɗo Muritani e Suudu sarɗi Farayse. Ko ɗum addani mo naatde ‘’fedde meeɗnooɓe wonde elewaaji ekkolaaji koloñaal’’, ko heewi heen ummorii ko to William Ponty, tawi kam en fof kadi ko daande maayo njeyaa, rewo e worgo, ngam « wuurtinde enɗam ». Ko ɗoo o naatiri politik, tawi kadi ko e luulndo.
E jaati, nde o woni tergal Dental Kuɓtodinngal Jibinannde Daande Maayo (Union Générale des Originaires de la Vallée du Fleuve) hono UGOVAF, omo jeyaa e addanɓe fedde ndee, tuggi 1947, daranaade nafooje ɓaleeɓe Muritani. Ɗum waɗi goomuuji ɗiɗi feeñde e kesɗitingol ardorde fedde ndee e hitaande 1948, tawi won heen ko « jogorɓe wontoyde muritaninaaɓe », wattinɓe yaltude fedde ndee, cosi fedde woɗnde wiyeteende ‘’Entente Mauritanienne’’ (Nanondiral Muritani).
Kanko e Sammba Ganndega, mo o yaltidi UGOVAF, o naatdi e goomu muritaninaaɓe (Njawaar Saar, Jeeri Sidibe, Dey wul Siidi Baaba…), ɓe cosi, e 1950 ‘’Entente Mauritanienne’’, ɓe ngardini ɗum Horma wum Baabana. Ooɗoo parti, mo koloñaal horsinaano, tawtoraama woote toɗɗagol depiteeji e lewru suwee 1951 e saawiyee 1956. O fooɗondirtunoo ndeen ko e ‘’Union Progressiste mauritanienne (UPM)’’ mo Siidi el Muttaar Njaay, mo Muttaar wul Daddaa lomtii e ballal koloñaal. Sikke alaano heen, ‘’Entente’’ ɓelsat ɗeen woote.
Caggal nde Horma wul Baabana hawaa e woote 1956 ɗee, o yalti Entente, o hucci Maruk, o wonti e wallitde miijooji parti maruknaajo biyeteeɗo Istiqlaal kam e miijooji laamu Maruk teeɗaninoongu heɓtude bannge e Muritani. Maamuudu Sammba Booli yalti Entente, sosi ‘’Bloc Démocratique du Gorgol’’ -(BDG) – (Ɓooɗde Demokariisi Gorgol) to Kayhayɗi e hitaande 1956.
Mbele ko ngelɗoo partiyel ngel woɗɗaano miijooji federaaliiji* Seengoor jibini pelle innitirtooɗe hakkeeji ɓaleeɓe e leydi ndii hannde ɗii ? Ko waawnoo heen fof, laamu nguu horsinaano cosnooɗo oo parti oo.
Humpito makko e laamu e parlamaan
O ari tawtoreede mooɓondiral Eeleega jooɗinoongal 2 haa 5 mee 1958 ko omo yooɓii humpito mawngo ngo o dañnoo e UGOVAF e Entente e BDG. Nde tawnoo Muttaar ina faami ɗuum, ñaagii mo nde ɓe ndiwtata luure ngam waawde renndinde doole maɓɓe politik e ner RPM (Parti du Regroupement Mauritanien), jogorɗo wontoyde Heerto Ɓesngu Muritani, hono Parti du Peuple Mauritanien (PPM parti bajjo), gardinooɗo leydi men haa kuudetaa koninkooɓe 10 sulyee 1978.
Ko e ngalɗoo Mooɓondiral ɓe mbaɗani Muritani Doosɗe ganndiraaɗe doosɗe 22 marse 1959, kam e guwarnama ɗiɗmo (baɗɗo terɗe 10). O halfinanoo e oon guwarnama ko ko faati e teeru e koɗki, o sawndondiri toon e Aamadu Jaaje Sammba Joom Bah, ɓaleejo bajjo jeyanooɗo e Diiso Guwarnama (Conseil de Gouvernement) mo terɗe 5, toŋtunooɗo mo : Nii woni yolnde nde naatnugol Dey wul Siidi Baaba, jaltunooɗo Entente Mauritanienne, e Diiso Guwarnama hee, lomtinaama haa timmi. Ɗum fof e waade noon, Dey wul Siidi Baaba wattini ko tawtoyde Horma wul Baabana to Maruk. O wontoyi toon Hooreejo Asaambele Ngenndi Maruk.
Ñalnde 29 settaambar 1961 Bookara Alfaa waɗaa kalifu cellal e nder guwarnama tataɓo (terɗe 11), Maamuudu Sammba Booli nomaa kalifu kaalisaaji. Nde ɓooynoo o wonti hooreejo Suudu sarɗi (Asaambele ngenndi).
Yolnde bettunde e nder darnde makko politik : 1966
Cosgol PRM majjinaani hujjaaji ɓaleeɓe. Ɓe njahii boom ha ɓe ɗaɓɓi nde nomgol fawotoo e jerondiral keeweendi (proportionnelle) kam e jedditagol koɗdigal.
Nii woni, e hitaande 1963, capanɗe keewɗe jagge ɓaleeɓe ɓe mbeltanooki e Mooɓondiral Eeleega, rentunooɓe nder fedde Union Générale des Originaires de la Mauritanie du Sud (UGOMS) woni Dental Kuɓtodinngal Jibinannde Worgo Muritani, mbinndi kaayit, totti ɗum Muttaar wul Daddaa hooreejo Dowla, ina ɓiya heen : « Minen ɓaleeɓe Muritani, amin mbasiyoo Mooɓondiral ngal e Parlemaan oo e Hooreejo dowla oo, nde ƴeewtotoo jooni jooni juɓɓule dowla oo, ngam waɗtude juɓɓule Federaal ngam jaabtaade yiɗde ɓesngu nguu ».
Caggal UGOMS, jagge 19 ɓaleeɓe mbinndi, cari kaayit ganndiraaɗo Manifeste des 19 (ina heen koreeji makko) ɗo ɓe kollitta yawre maɓɓe geɗal leñol maɓɓe rokkaa e laamu hee, hono no UGOMS waɗnoo nii, ɓe njeertini, ɓe ɗaɓɓi peccitagol ɓurngol nuunɗude laamu nguu. Jaltugol oon manifeste jibini wolde hakkunde ɓesngu.
Maamuudu Sammba Booli felliti yahde to Muttaar wul Daddaa ngam wasiyaade ɗum nde teskotoo kulhuli jagge ɓaleeɓe ɓee kolliti ɗii. Kono Muttaar wul Daddaa, ina tuumi mo wondude to les, e winnduɓe kaayit oo, tee yejjitaani miijooji e darnde makko ndeen e luulndagol, kam e yiɗde mo cosgol Dental, itti mo hooreejo asaambele ngenndi, fekti mo Singiti yo o won toon mawɗo tunndu (chef division), les njiimaandi neɗɗo mo o foti jannginde e heblude.
Biro politik ngenndi parti bajjo oo (BPN) yaltini bayyinaango raɓɓo e batu mum 21 feebariyee 1966, njooɗoriingu suddude nguu ndiiwgu : « BNP oo teskiima Bah Maamuudu Sammba Booli woppii golle (demosinii), ɗum noon o nattii wonde Hooreejo Asaambele Ngenndi, sabu o nattii wonde depitee ». Jonte seeɗa caggal ɗuum, Elimaan Kan ittaa kalifu. Kariyeer politik joofii, goɗɗo fuɗɗiima : so njulaagu. Kono politik meeɗaa woɗɗude ndee maande hormaande.
Hakkunde haala e kaandugol … Kala nde haala cosgol Muritani walla mooɓondiral Eeleega kaalaa, innde Maamuudu Samba Booli haalete heen. Fuutankooɓe walla ɓaleeɓe fof nii, mettinɓe no feewi e ngonka mum en e leydi ndii, ina keewi fawtude bone ɗee fof e makko, sibu, e wiyde mum en « ko kanko salii jaɓde ardaade leydi ndii oon sahaa ». Tawi ko goonga, ɗuum woodaani.
Ina jojji noon ndutto-ɗen e daartol ngam waawde faamde no moƴƴi ƴoƴe kuutoraaɗe ngam joñde mo kam e haalaluuji kaaleteeɗi heen ɗii. Nafooje e jamfaaji ɗe ɗum jibini, kuutorteeɗi ngam hoonaade nder Muritani, leydi ndi suwaa tawo tiiɗde, ngonaa sara e ɗuum kadi.
Ko waawnoo heen wonde fof, Maamuudu Sammba Booli fotaani walla waawaa tuumeede ŋakkeende ngenndiyankaagal, sibu nde kabaaru siyani mo wonde Horma wul Baabana jamfiima, o waɗaani hannde haa janngo, o wiyi oon gonnooɗo jahdiiɗo makko, wonde ɓe mbaawaa jokkude e wallitde ɗum so tawii fellitii yantoyde e Maruk ngam haɗde ndimaagu Muritani.
Ko noon tan nii waawnoo wayde, sibu gila e kitaale 1950, nde Muttaar wul Daddaa ɗaɓɓi yiyndirde e Maamuudu Sammba Booli to Ndar, battane « baaba ngenndi » nganndaama gila ndeen.
E fawaade e ko o seedtii, geɗe goɗɗe ina ngaddana en faamde no moƴƴi hol ko kewnoo nde o joñetee ndee. Ko waawnoo heen wonde fof nii, laamu koloñaal ko ko suɓinoo neɗɗo mum, so Muttaar wul Daddaa, tee ñaawaa ko alaa baawɗo heɓde laamu so wonaa oon.
Nde tawnoo Maamuudu Sammba Booli juutii balɗe, tee jaɓaani haalde, ɗum wayti hankadi no daarol nii. En puɗɗiima etaade ɓallaade mo gila 1985, njokkir-ɗen e makko e mbaadi ngoɗndi caggal nde ndaay-ɗen. Abdarahmaani Ngayde ganndiraaɗo Basel, gooto e wallifiiɓe ndee winndannde, e fawaade e ɗaɓɓaande teeŋtunde porfeseer Abdullaay Baccili, fuɗɗinooma jokkondirde e makko e lewru suwee 2008. Geɗe ɗe njeyaaka e teyaaɗe men ndartini ɗeen jokkondire, geɗe goɗɗe leeltini bayyingol majje.
Ooɗoo seede mawɗo, yaltiino e deƴƴere mum laawol goɗngol e hitaande 2010 nde Muritani mawninta hitaande mum 50ɓiire. Nguun « seedanfaagu » mbinndaangu maa bayyine ko neeɓaani… O huniima tee o ruttotaako, waɗde ngaal gollal daartol ngal daartiyankooɓe men hannde poti ummanaade ko yaaccii. Faandaare ndee ko yaltinde deftere feeñninoore jokkondire baɗdanooɗe, e hooreejo gadano suudu sarɗi Muritani.
Oo sofaa mo tampataa haɓaama kaaɗdi doole mum ngam haɗde taccingol galleeji keewɗi e hitaande 1989. O dariima haa heewɓe woɗɓe ndokkitaa jawɗeele mum en teettanooɗe. Ɗii keewuuji muusi mo, haa ko ɗum jarani mo, e ndeen hitaande wootere, yahdude e yimɓe woɗɓe, ko wayi no Abuubakri Kaaliidu Bah e Baaba Galle Woon, e nder diiwaan Afrik hirnaange oo ngam etaade dartinde oo musiiba bonɗo. Ɓe ndañii hakkille wallinoraade min, minen e musiɗɓe woɗɓe forsanooɓe uujde caggal leydi. Ɗum noon ko gooto e seedeeji cakkitiiɗi, tawanooɗi mahngo Muritani, dewɗo laabi ɗi ngaadoraaka, wirnii ɗoo.
Innde makko e golle makko – no inɗe e golle fuɗɗunooɓe Muritani ɓee fof nii – ina kaandi e saakteede, e hisneede. E nder ɗuum, ina moƴƴi nde sukaaɓe ɓee njokkondirta e jeyanooɓe e maɓɓe, wuurɓe haa hannde, waawɓe seedtaade nguurndam yimɓe mawɓe, jaambareeɓe, darinooɓe darnde tiiɗnde, kono ɓe nganndaaka. Maamuudu Sammba Booli ko e ɓeen jeyaa. O yahii caggal nde o tacci teeminannde no woorunoo, o yahdii e ganndal makko e teskuyaaji makko ɗi nafoore mum en alaa ɗo kaaɗi.
Hannde, haala makko ka Abdarahmaan Ngayde ƴettunoo maa naftore e no waawi aaɓnoraade kala, tawa ko e ɗooftaade yiɗde biɗtoowo oo, ngam siftorde oo ngenndiyanke mo daartol Muritani foti mawinde.
To bannge maaɗe, ina waɗɗii gardiiɗo Communauté Urbaine Nuwaasoot, e ballondiral e laamu nguu, innirde mo gootol e laabi wuro ngoo, no Muttaar wul Daddaa waɗaniraa nii. Ko huunde nde oo ngenndiyanke mawɗo, gooto e sosɓe Muritani, haandi.
Wuurtinde denndaangal yimɓe mawɓe maantinɓe e nguurndam leydi ndii, ko huunde nde ɓe kaandi, mbele kadi yimɓe fof ina ngannda ɓe.
Yo Alla ɓuuɓnu ƴiye makko, naatna mo aljanna. Aamiin.
Buubakar Jagana e Siree Bah e Abdarahmaan Ngayde
Firo : Bookara Aamadu Bah


text:
Air Senegaal, Mbele maa Noddaandu Fulɓe he Kofgol Juuɗe Noote, e Hol ko Waawi won’de Rewam mum
Salaade Pulaar/Fulfulde jeyee he nder ɗemɗe gollorɗe Air Senegaal, gaa-ga jojjannde Fulɓe yoolaande he nder kuwtorogal ngal leydi fof renndi, ene waɗi kadi yiyannde fagguduyankoore to bannge njulaagu e njeeñcudi. He nder kuule njulaagu wiyaa ko coodoowo ko laamɗo, ɗuum firti jeeyoowo ene foti waɗde kala ko ene weltina kiliyaan mum, wonaa tan mbele haa o sooda laawol gootol, kono mbele kadi omo sooda o soodta.JOKKU Taro


text:
En mbiyii ko Konsa wonnoo laamorgo Ururɓe-Duude gila e yonta Diina mo Seeku Aamadu tuggude e kitaale 1818. Hitaande fof Konsa ina yuɓɓina « Jolol-Burgu » nder tuugnorgal laaɓtungal.
Konsa yuɓɓinta « Jolol-Burgu 2008 » ko e darorɗe Saawiyee 2009, ɗum laatoo jolol 190ɓiiwol. Ngol yuɓɓintee ko e yeeso teddungal Jaggal dowla Mali kalfinaangal Pinal e Neho jawdi. Ina yaakoraa maa ɗum wallit ɓamtaare « weeyo pinal Ƴaaral e Degal » nder Kofol Maayo Niijeer. « Jolol-Burgu 2008 » fuɗɗiima gila e lewru nofammbar 2008 to Jaafaraaɓe, ngal gasata ko e lewru Abiriil 2009 to wuro Jalluɓe. Ngal Konsa ngal waɗata ko nyalnde 06 Saawiyee 2009, nyalawma oo kala (ƴeewee alluwal les ɗoon ngal).
Jeloode daartol e pinal Konsa ina woodi « pulareeje » ɗe Burgu huutortoo ngam siftinde e teeŋtinde ngal pinal e ngol daartol. Ina heen :
– «Saafi lamndi ƴela sakora Konsa won kosam » (= lamndaade so luumo Konsa ina waɗi kosam, jeyaa ko e kaaɗi).
– « Konsa Hammadun Yaayaa, pural burguuji moƴƴere naatooɓe » (= Konsa wuro Hammadun Yaayaa, cuuɗi puri moƴƴere naatooɓe).
Jeloode Konsa ina soomi kadi geɗe goɗɗe hono ɗee jeeɗiɗi garooje :
Konsa woni laamorgo daartol Ururɓe-Duude gila e yonta Diina (1818-18480). 12 Arɗo ngardiima joli ɓennuɗi ɗi. Leydi Ururɓe-Duude lommbii ko hakkunde Takutula (keerol Kunaari), e Guraw (weendu Debo). Laamu kolonyaal nde ari, waylii, e 1940, wertaango leydi Ururɓe-Duude, artiri ɗum e wertaango hakkunde Sendege-Wajooɓe e Sendege-Wuro-Buulo, laamorgo waɗtaa Sendege-Wuro-Buulo.
Gooto e jumaaji ɓurɗi ɓooyde woni ko Konsa. Mahi mo ko Seeku Aamadu, o feewnitaa e hitaande 1980 (ƴeewee natal jumaa o).
« Harima » mo Diina lelnunoo e hitaande 1818 tawatee ko e leydi Konsa. Ko kam woni ɗo Diina adii waylude ngonka leydi, ɗo jawdi waawata durde e ɗo gese mbaawata remeede.
« Hariima » ko « lesɗe duro » keeriiɗe ɗo nayi ɓesɗi ndurata. E fuɗɗoode ko 5 ɗe ngonnoo. Ko Seeku Aamadu rokkunoo ɗe Seernaaɓe wuraŋkooɓe ngam ɓe mbaawa jogaade hattan nyaawooje nder gure maɓɓe e diiwanuuji maɓɓe. Ko hono noon kadi wonande Seernaaɓe daraniiɓe jaŋde Quraana (duɗe to Wuro-Alfaaka, to Wuro-Moodi, to Kakanya). Caggal ɗuum “harimaaji” 2 njanti heen, dokkaaɗi galleeji ɗe mbiyaa “Jowro” (jeyi “joowre”), ɗiya ko “beytel”, ɗii ndokkaa ko roŋkitɓe ɓe mbaawanaa ko’e mum en. Ko ɗii “harimaaji” tati ngoodi haa e oo yonta mo ngon-ɗen : hariima ɓesɗi, hariima Seernaaɓe, hariima jowro e beytel.
Ko e leydi Konsa Toggere-Baragel woni (Toggere Mbaaraangu), ko ɗoon yanaande Alfaa Hamadun Yaayaa woni. Ko oo wonnoo Hooreejo konu Fulɓe Maasina nyalnde wolde Maani-Maani, ko ɗoon o saŋkii nyalnde 12 lewru Mawluud e hitaande 1863.
Ko e leydi Konsa kadi “Gannde Koboro” ngoni, tiimtorgal “eggirgol” Arɗo 7ɓiijo Maasina (1485-1508). Ko kaŋko yahnoo yiyloyaade duuɗe gonɗe e Kofol Maayo Niijeer, haa o yettii duunde Ngadoru. “Gumgol” (laawol, lappol) feewde Konsa kam e fuɗɗoode maggol (to Gannde-Koboro, to Wuro-Arɗo Maasina) haa oo yonta ko noon wiyatee. Mbalndi baarol jokkondirnoongol weendu Debo e weendu Koraru ina yiytoo ɗoon.
Ko e leydi Konsa kadi “Kaaƴal-Burgu-Xaaso yiytotoo. Ngal kaaƴal wonnoo nayaɓal kaaƴe ballatnooɗe ɓetde keeweendi diƴƴe Kofol Maayo, gila e yonta Yirayɓe (teeminannde XVɓere).
E wattan, leydi Konsa ina moofti kadi “Caatamaare Pimmba”, denndinɗo caaɗli nay : Mayo-Ɓalewo, Maayo-Ranewo, Maayo-Demmbi, Maayo-Kommbo. Ɗii caɗli kuufi duuɗe nay : duunde Pimmba, duunde Cekoy, duunde Jowro, duunde Perekoro. Ko “Caatamaare Pimmba” woni nokku 3ɓo ciftinoowo daarol “Caanaba”, nokku coomɗo daali mum (caaɗli) ciftinooji pulal ganndal, “kosam Konsa”.
Aamadu Malal Gey


text:
Hammadi manna ko baaňoowu peewɗo junngo, hay gooto alaa e hoomu mbo o fotndetee e feewde junngo. Kala ɗo o yiɗi fiɗde, ko ɗoon o fiyata. Takkusaan gooto o sooynii ginal ine ňalli awde hay liingel jaggaani, sabu ngel fooƴde. Hammadi Manna wiyi « ngel ginel, hay so wontii maayo, mi yarataa ndiyam mum, so wonii laawol mi rewataa e mum ».
Ginal heɗiima ko Hammadi Manna layi koo, tan diwi. Oon kikiiɗe ginal waylii, wonti debbo jooɗɗo mbo hono mum weeɓaani, ñaaƴi, feewi wuro. Nde ngal naatnoo wuro ngoo tan ƴamooɓe ngari, moni kala ina wiya ko kañum haani resde mo. Kamɓe fof o salii ɓe. Nde Hammdi manna yettii, o wiyi ɗum « yo a wuur » يokkaaɗo. Ɗoon buubaaji ndoƴƴi, awluɓe ngulli, bayli mbayli, kumballi unngii, fijirde dooki gila hay dara kewaani. Seeremɓe noddaa kumi dewgal haa baaji keddii. Tungande ma ñalnde dewgal humaa ha timmi, balɗe tati hiraande e bottaari fof koto galle Hammadi Manna, toon ko tato e lahal ,ɗiɗo e lahal, lahal e hoore mum. Safalɓe ngoppii teewu mbaɗtii ñaamde ñiiri e nebam, walla mbaɗɗaas. Fulɓe ngoppii ñiiri e nebam, mbaɗtii ƴakkude cette e afara njuɗu Hammee capaato ! Nde haa balɗe tati timmi ndammbooɓe ndambitiima, jombaajo ñaagii jom galle mum ine yiɗi yahde weendu ine wuppoya, jom galle yamiri korgel mum yo yahdu e jom suudu mum to weendu. Ndeen ɓe njettiima tan jombaajo ɓoorii wonti ginal, korgel ine ndaara, ngal woni e toɗɗaade cide e booti.
Ndeen yahii haa waɗi sahaa, korgel ngel wiyi : « gineyni kooten, lacciri Hammadi neenam, gineyni kooten teewu hammadi neenam, gineyni kooten. Ginal jaabii : « woppu am mboɗo toɗɗoo cide e booti ». Gineyni wonti neɗɗo, ɓoornii comci mum, ɓe njoftoyi. Korgel haalani Hammadi manna wonde jom suudu mum ko ginal. Hammadi wiyi ndutto-ɗee janngo to weendu. Janngo e mum, korgel kam e jommbaajo nduttii to weendu. Hammadi yahri koyngel e koyngel, rewi e maɓɓe. Ndeen ɓe njettiima, hammadi manna ƴeeŋi e lekki banni fetel mum, tan jombaajo Hammadi wonti ginal woni e toɗɗaade cide e booti. Oon sahaa korgel yimi jimol mum hanki tan, ginal jaabii. Hammadi manna wulli : « ehee maa, ndeke ko a ginal » ? Ngal heɓɓitii ngal wiyi : « ko miin ginel ngel mbiyno-ɗaa hay so wontii maayo a yartaa heen, hay so wontii laawol a rewataa e mum, woni ɗoo ». Tan diwi, ngal majji menndeŋ !
Ko ɗum waɗi, hay gooto yaawnaaki, kala ko aɗa haala, ardin miijo.


text:
( Annoncé de 2eme congrè de tabital pulaaku Mali 🇲🇱)
TABITAL PULAAKU Mali holltii wi’ide mooɓondiral maɓɓe ɗiɗaɓal ina waɗa ñannde 14/ 15 colte(février) htnd 2020
E nder ɗum tabital pulaaku noddi denndaangal terɗe pulaaku Mali yo tawtore e ngal mooɓondiral to saare Bamako Laamorgo lesdi Mali
Nokku wiyteeɗo ( palais de sport) hamdallay aci 2000,
Tabital pulaaku Mali no waɗi noddangu fewde e kala yiɗɓe pulaaku e finaa-tawa Pulaaku. yo tawtore e ngal mooɓondiral,
Golle ɗe ina puɗa
Fewnɗo 09:00
On njaaraama e faamuya moƴƴo.
Iwdi KO ORTM
Humpito ko faati e mooɓondiral Tabital pulaaku Mali
( Annoncé de 2eme congrè de tabital pulaaku Mali 🇲🇱)


text:
Ñalnde 22 abril 2020, lowre enternet Al-akhbar yaltinii njeñtudi wiɗto wiyi waɗii, faatungo he juurnitagol eɓɓaaɗe sariya dokkooje leydi (teereeji), ɗe laamu Muhammed wul Abdel Asiis ƴettunoo he hitaande mum sakkitiinde. Ɓe mbiyi ɓe tawii e ngu rokki fotde miliyoŋaaji tati e feccere meeteer kaaree (3,5 miliyoŋ m2) nder wilaaya Nuwaasoot, tawi rokkaa ɗum ko dente 18, ko jiidaa e ujunnaaje ha (capanɗe ujunnaaje m2) leydi dokkaaɗe he diiwanuuji goɗɗi Muritani.
Ɓuri haawde ɓe, ko won e dente dokkaaɗe leydi (tereŋaaji), tawi ko dente cosaaɗe ko ɓuraani jonte seeɗa, ko wayi no ‘Mauriperle” kam e otel biyeteeɗo “Ocean Resort”. Ine waɗi kadi heen dente dokkaaɗe laabi keewɗi tawi ko e nder Nuwaasoot, ko wayi no « Béton et Briques » walla « Etablissement mauritanien de fabrication des fibres » . Ine e rokkaaɓe ɓee inɗe goɗɗe baaɗe no « Produits Alimentaires SA », « Oasis Atlantic », « Rouge pour le Tourisme » « ASA investissement », « Chinguitty Aluminium », « Hôtel du Repos », « Maurilait » ekn. Kuuɓal ko rokkaa e ɗii duuɓi ɗiɗi cakkitiiɗi laamu Asiis wonii hedde 20 000 ha, tawi ko ɓuri heen heewde ko e Nuwaasoot e Tararsa. Ɓe mbiyi kuuɓal ko rokkaa e hitaande sakkitiinde laamu Asiis, ina waawi hoɗnude fotde 15 000 galle !
Ɗumɗoo noon, ma a taw ari tan ko teeŋtinde ko yimɓe heewɓe teskii e balɗe cakkitiiɗe laamu Abdel Asiis, so keewgol dekereeji ƴettaaɗi, dokkooji leydi walla jamirooje awo, walla tan nii toɗɗotooɗi jagge laamu. O waanoo ko no jiirotooɗo nii, kono jooni kam, so tawii ko haalaa koo ina woodi, eɗen mbaawi wiyde o wonnoo tigi ko e jiiraade.
Huunde e dokke ɗe Al akhabar limti ɗee :
– Dental biyeteengal Ocean Resort, cosangal ñalnde 28/01/2019 rokkaama 10 ha ñalnde 17/07/2019 (dekere mo tŋ149);
– Dental biyeteengal Mauriperle, cosangal ñalnde 26/04/2019 rokkaama 3 ha ñalnde e ndeen hitaande wootere (dekere mo tŋ 175);
– Dental biyeteengal Béton et Briques, rokkaama laabi ɗiɗi 3 ha (fof hawri 6 ha) e hitaande 2018 e 2019 (dekereeji tŋ 165 e 175);
– Dental biyeteengal Etablissement mauritanien de fabrication des fibres, rokkaama laabi ɗiɗi e hitaande 2018 e 2019;
– Dental biyeteengal Elite Agro, rokkaama 150 ha ñalnde 08/04/2019 (dekere tŋ 62). Ɗee dokke fof ko he Nuwaasoot, jeegom gadane ɗee ko he Nuwaasoot hirnaange (ɗo leydi ɓuri tiiɗde ɗoo), cakkital ngal ko he Nuwaasoot worgo. FƁ


text:
Ko addani laana Fuuta sinkude?
Fuuta ko leydi kaarndi golwole e ñalaaɗe, so daarti laamuuji deggondirɗi limtilimtinɗi. Fuuta ko wertaango ɗisiingo e lobbundu goowaaɗi. Ko leppol ñootondirngol ɗee leyɗe ɗe nooneeji keewɗi, ɗe kerƴam ceertuɗam.
Wonaa siimtude daartol mayri, walla hollirde keedgol mayri noddir-mi on. Alaa, ko jubbude tan huunde e nguurndam mayri. Woni sooynannde ndee ko hol ɗo janngo weetata ? Mi joofoto tan sabu nel-mi ko hakkilanteeɓe.
No heewi woorude nih, Fuuta ne mahii neesu dow ŋoral maayo. Neesu njaajngu, ndenndinngu ñeeñe ceertuɗe (gila e heblo kabirɗe haa e seho ciŋkirɗe, njimri e gaaci, ngamri e ñeeñal daarti), diine ekn…
Sahaa fof noon e sato yahdungo heen. Karallaagal adatoo fof ko nootaade eewni ŋakkere, ñeeñal ŋaaña hakkille ŋatoowo, tafam jibina kuuje naftorɗe.
Ko Fuuta ɓamti e ñeeñe e karallaagal (hono no won nokkuuje goɗɗe nih) ina heddii haa hannde. Limten heen mbayla, ɗaho, cañu, lawo, so haalde tan huunde e senngooji karallaagal memtindiingal ngal. Ɗum nafiino hanki sanne ! Haa sikkaa wonnde laana Fuuta feeroto maaje kala, rewnoo baanaaje dow leppi diƴƴe belɗe e kaaɗɗe.
Kono ɓooyaani, laana Fuuta sinkii !
Karallaagal ko njogitaari renndo, renndo fof ɓurngo jogitaade, ɓura reenteede e heɗteede. Kono karallaagal nafata ko nde ngal hattani ñawndude ngoƴaaji renndo ɓurɗi saɗtude.
Sinkini laana Fuuta ko hoyirde haa fakiti teddeendi pawaandi e mum ndii. Laana naywu etee hesɗitinaaka, gaa ɗo dimngal ɓeeydii doolnude.
Hannde so en ƴettii karalle gaadoraaɗe e Fuuta ɗee kala, gila e mbayla haa e ɗaho, cañu haa e lawo, e ko yawti ɗoon. Kuccinen heen ngoƴaaji Fuuta, teeŋti e ñamri; ɗee karallaaje limtaaɗe so ndentii, alaa ko ɗe mbaawani saɗeende ñamri ndee. Etee leydi na woodi dow ŋore, diƴƴe na keewti nehaande maayo hay so toɓo na aayii.
Ngati ɗee karalleeje mbaawaa hay ƴeeŋtinnde ndiyam njonɗam ! Ɗe kattani tan ko tafde jalo, njinndaagu e baagal, etee ɗeen kaɓirɗe ko kuuñɗuɗe e caasam (yakawere) kam e tumaaji, ɗoon ɗo kuutoriiɗo masiŋ gasnata gese keewɗe e ñalawma tawa tampere heewaani. Oon saanga tawa hakkillaaji ina ngolla goɗɗum. Kiwal e coñal kaalaaka.
So en ƴettii saɗeende eggudu, walla dirtal. Karalleeje goowaaɗe limtaaɗe ɗee kala so ndentii kattanaani heblude dirtirgal cembungal, baawngal egginnde ko yoni nder yolnde yonnde, e tuma daɓɓo. Wonaa ndeegoowa mum, wonaa hayoowa mum, wonaa ndiwoowa mum. Hol noon no njeeygu ɓamtortoo tawa eggudu sellaani ? Hol no wiɗto ɓamtortoo tawa ɗanle koybitaani ? Hol no renndo sifortee so ŋakkaama geɗe diiñorɗe kisal nguurndam mum ?
Gooto kala noon so ñaamii njiggaandi haa o haarii, o yartiima cippaɗam haa o ɗomɗitii, so o lootoriima soodaande haa o laaɓii, o uriima ñenngaaki haa o uurii, ne waawi daraade e renndo, teɗɗinoo, wiya ko Fuuta tan anndi, ko Fulɓe tan njogii, ko kam en tan pini.
Mi añaani ɗum, njiɗ-mi tan ko Fulɓe yo pin, ko ɗum nih addani mi haalde kaa. Kono wonaa ngool teɗɗinagol rokkata fulɓe ɓural, alaa ! Ngol jalnii, ngol yurminii.
Puuyndam heewii ! Ko seeɓnoo hanki, muddiɗii hannde, kono muddo tinaani.
Ko yooɗnoo hanki, soofii hannde, ko yonnoo hanki toŋii hannde. Ngaameela hodiima pinal.
Nde renndo ɓurata ko maa rewɓe e worɓe seeɓɓe, hatanteeɓe, ŋelɓe, ndoondoo golle tiiɗɗe, keshesiwe ɗe jeñte ŋeemitiiɗe ummoriiɗe reende hannde maggo e heblude janngo mum.
Ngaal katantaagal jaadungal e yarlitaare ko gollal ɓurngal toowde nder senngo ngenndiyankaagal.
Jaŋde yontii ko ɓooyi, ngabbo-ɗen heen. Mi wiyaani noon yo en mbakko sakkosaaji, ɗisen kuɗi, piyen baraayee, eɗen moddina konngi nder jeddondiral ngal alaa hoore, alaa laaci. Mbiy-mi ko yo en njanngu tigi-rigi, ngudditen hakkilaaji, ceeɓnen jiyle, paamen hay ko faamotaako.
Pullo Gaynaako


text:
Huunde nde meeɗaa naneede saka yiyeede saka kadi tawa ko ñaawoore dotti ɗum. Ñaawoowo gooto rokkii cukalel dewel gootel hakke « fenndeede » caggal nde maayi ɗaminaade ina waawi soorteede fittaandu e safreede so aaɓnoyiima. Kanngel cukalel dewel ngel, angel wondi e nguɗu timmungu, ko ngel heddoraa e wuurde heewaani. Ngel heɓii waɗde wiɗto haa ngel yiyti ndee feere wiyeteende e Farayse « cryogénisation », mbieyen « horngilo » woni ittude ƴiiƴam ɓalndu haa laaɓa, lomtinira ɗum ndeelam ngoɗɗam. Caggal ɗum ɓalndu nduu ɓuuɓnee haa horngiloo (-196°C), mooftee e nder korwal, tawa ina darnaa ina junnitaa (hoore heeda les, koyɗe dow). E oo sahaa hedde 300 ɓalndu ina mooftiraa noon to Dental Dowlaaji Amerik e nder mooftirɗe baɗiraaɗe ɗuum. Ɓalndu maggel nawaama toon ngam mofteede.
Ko kanngel e hoore maggel winndunoo ñaawoowo sibu baaba maggel wonanaano ɗuum : « njahrat-mi tan ko duuɓi 14, tee mi yiɗaa maayde hay so tawii miɗo anndi ko mi maayoowo. Mi yiɗaa ubbeede. Miɗo yiɗi wuurde ko juuti tee miɗo sikki so mi horngilaama, mi mooftaama, ɗuum ina rokka mi fartaŋŋe waawde safroyeede e findineede, hay so tawii ko ɗoo e duuɓi teemedde keewɗe. » Jiknaaɓe maggel ngondaano, kono yummiraaɗo jaɓi miijo ngoo, ñaawoowo oo hiisi ko kanko yumma oo tan waawi fellitande ɓiyum. Baabiraaɗo oo kadi wattini ko wiyde ɗooftiima yiɗde maggel. Taaniraaɓe maggel ndenndini fotde 40 000 oroo (16 miliyoŋ ugiyya) katojinaaɗe ngam waɗde gollal ngal.
Bookara Aamadu Bah